Perjuangan baharu bermula, kata Bung selepas jumpa Zahid, Tok Mat

Pengerusi Barisan Nasional (BN) Sabah, Datuk Seri Bung Moktar Radin yang mengumumkan penarikan sokongan gabungan itu serta UMNO terhadap Ketua Menteri (KM) Datuk Seri Hajiji Noor, menegaskan perjuangan baharu telah bermula.

Tanpa menjelaskan maksud perjuangan baharu itu, Pengerusi Badan Perhubungan UMNO Sabah berkenaan menjelaskan bahawa setiap yang bermula pasti akan berakhir.

“Setiap yang bermula pasti akan ada pengakhiranya! Perjuangan baru bermula dan perjalanan masih jauh dan panjang,” katanya dalam kenyataan ringkas selepas mengadakan pertemuan dengan Presiden UMNO Datuk Seri Ahmad Zahid Hamidi dan Timbalan Presiden Datuk Seri Mohamad Hasan, hari ini (7 Januari 2023).

Beliau berkata pertemuan itu bagi menjelaskan kepada Zahid dan Mohamad berhubung pergolakan politik Sabah sejak beberapa hari lalu, di mana kemuncaknya ialah penarikan sokongan terhadap Gabungan Rakyat Sabah (GRS) dan Hajiji.

Semalam, Bung Moktar dalam sidang media mengumumkan pendirian UMNO dan BN Sabah untuk menarik sokongan terhadap Hajiji susulan hilang kepercayaan terhadap kedudukannya sebagai Ketua Menteri, selain perjanjian antara BN dan Perikatan Nasional (PN) telah dilanggar.

Menurutnya BN dan PN melaksanakan perjanjian membentuk kerajaan Sabah selepas Pilihan Raya Negeri (PRN) pada 2020, namun Hajiji serta pemimpin Bersatu Sabah yang juga komponen PN, keluar parti menyebabkan kerajaan negeri sekarang tiada keabsahan.

Sementara itu, Setiausaha Agung GRS Datuk Seri Masidi Manjun berkata Hajiji masih sah sebagai KM Sabah dengan memperoleh majoriti sokongan Ahli Dewan Undangan Negeri (ADUN).

Dalam satu kenyataan hari ini, Masidi juga berkata Hajiji dan semua bekas ADUN Bersatu meninggalkan parti itu pada Disember 2022 dan kini menjadi ahli GRS, dan merupakan parti politik terbesar dalam Dewan Undangan Negeri (DUN).

“Oleh itu tidak ada merit kepada dakwaan Bung Moktar bahawa Hajiji tidak mempunyai locus standi untuk menjadi Ketua Menteri Sabah,” katanya menurut Borneopost.

Masidi menjawab kenyataan media Bung Moktar yang cuba menimbulkan keraguan dan kekeliruan mengenai kesahihan Hajiji. Dinyatakan bahawa Hajiji tidak layak menjadi Ketua Menteri di bawah Perkara 6(7) Perlembagaan Negeri Sabah.

Perkara 6(7) yang menyebut:

“Bagi maksud Perkara (3) Perkara ini, di mana suatu parti politik telah menang majoriti kerusi-kerusi Dewan Undangan yang dipilih dalam suatu pilihan raya umum, ketua parti politik tersebut yang adalah ahli Dewan Undangan, hendaklah menjadi ahli Dewan Undangan yang mungkin mendapat kepercayaan majoriti ahli Dewan.”

Perkara 6(3) Perlembagaan Negeri Sabah menyatakan:

“Yang di-Pertua Negeri hendaklah melantik menjadi Ketua Menteri seseorang ahli Dewan Undangan yang pada hematnya mungkin mendapat kepercayaan majoriti ahli Dewan Undangan, …”.

“Apabila parti politik memenangi majoriti kerusi dalam Dewan (‘DUN’), pemimpin parti itu dianggap menguasai majoriti. “Majoriti’ bagi maksud Perkara 6(7) bermakna lebih 50 peratus kerusi dalam DUN,” kata Masidi.

Beliau menambah takrifan ‘majoriti’ ini telah dijelaskan oleh Mahkamah Tinggi dalam kes Tan Sri Musa Aman lwn Tun Juhar & Anor [2019] 10 MLJ 329 di mana pada muka surat 345 dalam perenggan [28] dan [29] Hakim Mahkamah Tinggi Datuk Yew Jen Kie menyatakan bahawa ‘majoriti’ tidak bermaksud ‘kerusi terbanyak’ tetapi lebih daripada 50 peratus kerusi dalam DUN.

“Datuk Yew Jen Kie seterusnya berkata Perkara 6(7) tidak akan terpakai melainkan sebuah parti politik berjaya memenangi lebih 50 peratus kerusi DUN berikutan pilihan raya negeri yang tidak berlaku pada 2018. Pada 2018 tiada satu pun parti memenangi lebih daripada 50 peratus kerusi DUN dan oleh itu Perkara 6(7) Perlembagaan Sabah tidak terpakai.

“Mahkamah Rayuan mengekalkan keputusan Datuk Yew Jen Kie dalam Tan Sri Musa Aman lwn Tun Juhar & Anor [2020] 3 MLJ 49 di muka surat 56, perenggan [17],” kata Masidi dalam kenyataan itu.

Beliau menjelaskan bahawa pada 2020 tiada satu parti politik pun memenangi lebih 50 peratus daripada 73 kerusi yang dipertandingkan. Oleh itu, berikutan tafsiran Mahkamah Tinggi dan Mahkamah Rayuan terhadap Perkara 6(7), Tuan Yang Utama mula-mula memerhatikan bahawa tidak ada parti politik yang memenangi lebih daripada 50 peratus kerusi DUN dan dengan itu mengetepikan Perkara 6(7) sebagai tidak terpakai.

“Tuan Yang Terutama kemudiannya menggunakan kuasanya dengan cermat dan betul di bawah Perkara 6(3) dan melantik Hajiji sebagai Ketua Menteri.

Oleh itu, Masidi berkata Hajiji secara perlembagaan dan sah mengangkat sumpah sebagai Ketua Menteri mengikut undang-undang dan mandat demokrasi rakyat Sabah.

“Perlu diperhatikan bahawa Perlembagaan Negeri Sabah dirangka untuk menggalakkan kepastian dan kestabilan politik di Sabah. Adalah menjadi asas kepada perintah perlembagaan Sabah bahawa Tuan Yang Terutama tidak diheret ke dalam permainan politik, pertikaian atau perebutan kuasa,” tambahnya.

Justeru, Masidi merumuskan bahawa amalan membawa akuan berkanun yang ditandatangani ke Istana baru-baru ini sebagai bukti keyakinan ADUN terhadap kerajaan adalah tidak diperlukan dan harus dihentikan.


Ronald Kiandee pertahan Beluran

Naib Presiden Bersatu yang juga calon Perikatan Nasional Beluran, Datuk Seri Dr Ronald Kiandee berjaya mempertahankan kerusi Parlimen kawasan itu dalam PRU-15 setelah memperoleh 11,303 undi.

Beliau menang dengan majoriti sebanyak 1,594.

Manakala calon Barisan Nasional, Benedict Asmat memperoleh 9,709 undi, diikuti calon Pakatan Harapan Felix Joseph Saang (4,460 undi).

Bagi calon Parti Warisan (Warisan) Rowiena Rasid hanya memperolehi 3,707 undi.

Sementara calon Parti Pejuang Tanah Air (Pejuang), Hausing Samsudin @Sudin hanya mendapat 155 undi.

Terdahulu, seramai 44,727 pengundi berdaftar di Parlimen Beluran.


Ringgit menjunam kepada 4.5960 pagi ini, 4.5775 pada Jumaat

Ringgit terus merudum ke paras terendah dalam tempoh 24 tahun setelah krisis kewangan Asia 1997-1998 sebelum kerajaan ketika itu menambat nilai mata wang tempatan pada RM3.80 berbanding satu dolar Amerika Syarikat (AS).

Ketika dibuka hari ini (26 September 2022), ringgit diheret turun susulan turun naik pasaran, manakala dasar monetari Rizab Persekutuan As (Fed) yang ketat terus memberi manfaat kepada dolar, kata seorang peniaga.

Pada jam 10.39 pagi, mata wang tempatan jatuh kepada 4.5960/5980 berbanding dolar AS daripada 4.5775/5800 Jumaat lepas, lapor Bernama.

Ringgit dibuka pada 4.5910/5950 berbanding dolar hari ini.

Ketua Ekonomi Bank Islam Bhd Firdaos Rosli berkata indeks dolar AS muncul lebih kukuh, mencecah 113.19, dengan jangkaan pengetatan yang lebih agresif seperti yang ditunjukkan oleh Fed semasa mesyuarat September baru-baru ini.

“Oleh itu, mata wang tempatan itu melepasi paras 4.57 di belakang dolar AS yang semakin kukuh berikutan langkah terbaru bank pusat AS untuk menaikkan kadar faedah sebanyak 75 mata asas,” katanya.

Beliau juga berkata ringgit berkemungkinan akan meneruskan aliran menurun berbanding dolar AS, antara RM4.58 hingga RM4.61 dalam seminggu.

Sementara itu, ringgit lebih tinggi berbanding sekumpulan mata wang utama.

Nota tempatan mengukuh berbanding dolar Singapura kepada 3.2057/2073 daripada 3.2130/2152 pada penutup Jumaat lalu, menambah nilai berbanding pound Britain kepada 4.8580/8601 daripada 5.0957/0985, dan meningkat berbanding euro kepada 4.41293/4466 /4710 sebelum ini.


Kapal pemusnah AS karam ketika WWII ditemui di Filipina

Sebuah kapal pemusnah tentera laut Amerika Syarikat (AS) yang karam ketika Perang Dunia Kedua (WWII) ditemui hampir 7,000 meter di bawah paras laut di Filipina, menjadikannya kapal karam paling dalam di dunia pernah ditemui, kata pasukan pengkaji Amerika.

USS Samuel B Roberts tumbang ketika pertempuran di pulau tengah Samar pada 25 Oktober 1944, ketika tentera AS berjuang untuk membebaskan Filipina daripada pendudukan Jepun.

Sebuah kapal selam bersama kru merakam gambar dan meninjau badan kapal “Sammy B” yang rosak semasa siri selamaan lapan hari bulan ini, kata syarikat teknologi dasar laut yang berpangkalan di Texas, Caladan Oceanic.

Imej juga menunjukkan pelancar torpedo tiga tiub kapal dan pelekap senapang.

“Berada pada 6,895 meter, ia kini merupakan kapal karam paling dalam pernah ditemui dan ditinjau,” tweet pengasas Caladan Oceanic Victor Vescovo, yang memandu kapal selam itu.

“Kapal kecil ini adalah yang terbaik melawan tentera Jepun hingga ke akhirnya,” katanya.

Menurut rekod Tentera Laut AS, anak kapal Sammy B “terapung selama hampir tiga hari menunggu diselamatkan, dengan ramai mangsa yang terkorban akibat kecederaan dan serangan jerung”.

Daripada 224 anak kapal, 89 terbunuh.

Pertempuran itu adalah sebahagian daripada ‘Pertempuran Leyte’ yang lebih besar, yang menyaksikan perang sengit selama beberapa hari antara tentera AS dan Jepun.

Sammy B adalah salah satu daripada empat kapal AS yang karam dalam pertempuran 25 Oktober. USS Johnston, pada kedalaman hampir 6,500 meter sebelum ini merupakan kapal karam paling dalam di dunia yang dikenal pasti, telah ditemukan pasukan Vescovo tahun lepas.

Pasukan itu juga mencari USS Gambier Bay yang berada lebih 7,000m di bawah paras laut, tetapi tidak dapat mengesannya.

Sebelum ini, bangkai kapal Titanic terletak di sekitar kedalaman 4,000 meter. – Agensi


Mahkamah tolak permohonan supaya Ketua Hakim Negara tarik diri

Mahkamah Persekutuan menolak permohonan Datuk Seri Najib Razak supaya Ketua Hakim Negara Tun Tengku Maimun Tuan Mat menarik diri daripada mendengar perbicaraan rayuan terakhirnya hari ini (23 Ogos 2022).

Serentak itu, Tengku Maimun meminta keputusan muktamad disampaikan.

Susulan itu, Najib memohon kebenaran untuk bercakap kepada panel lima hakim diketuai Tengku Maimun.

Turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan hakim-hakim Mahkamah Persekutuan, Hakim Datuk Nalini Pathmanathan; Hakim Datuk Mary Lim Thiam Suan; dan Hakim Datuk Mohamad Zabidin Mohd Diah.

Najib kini sedang membaca dokumen disediakan di hadapan panel hakim.

BERITA LANJUT MENYUSUL


Jadikan ‘seluar dalam’ pelitup muka, lelaki diarah turun pesawat

Seorang penumpang yang menjadikan ‘seluar dalam’ sebagai pelitup muka diarah turun dari sebuah pesawat di Florida, Amerika Syarikat (AS) kerana tidak mematuhi peraturan dan protokol Covid-19, lapor media negara itu semalam.

Adam Jenne, 38, diminta turut sebelum pesawat itu berlepas dari Lapangan Terbang Fort Lauderdale, kerana enggan menggantikan ‘pelitup muka’.

‘Seluar dalam’ yang dipakainya atau dalam istilah lain ‘thong’, biasanya digunakan wanita dan reka bentuknya menyamai ‘G String’. G String dianggap sebagai sejenis ‘thong’ manakala thong pula adalah sejenis seluar dalam.

Jenne terpaksa turun dari penerbangan itu kerana dia bertegas bahawa memakai ‘thong’ merah sebagai topeng muka mematuhi peraturan Covid-19, lapor media tempatan.

Memberitahu stesen berita NBC2, Jenne mendakwa dia mahu menunjukkan bahawa ‘tidak masuk akal’ untuk memaksa penumpang memakai pelitup muka tetapi membenarkan mereka menanggalkannya ketika makan atau minum di dalam pesawat.

Video insiden pada Rabu lalu yang dirakam penumpang lain, menunjukkan kru memberitahu Jenne bahawa dia tidak akan dibenarkan berada dalam penerbangan itu sekiranya enggan menanggalkan ‘thong’ itu.

Setelah beberapa perbincangan dilakukan, dia kemudian meninggalkan kerusinya.

Jenne mendakwa, dia telah memakai seluar dalam pada mukanya ketika menaiki beberapa pesawat sebelum ini, malah memberitahu kru penerbangan bahawa ‘ia adalah pelitup muka yang berfungsi.’

Sementara itu, United Airlines dalam satu kenyataan menjelaskan, ‘pelanggan terbabit jelas tidak mematuhi peraturan persekutuan mewajibkan pemakaian pelitup muka’ dalam usaha mengekang penularan COVID-19.

“Kami menghargai tindakan pasukan kami menangani isu terbabit di lapangan selepas pesawat berlepas, sekali gus mengelakkan sebarang potensi gangguan ketika berada di udara,” katanya. – Agensi


Ramai pelancong Timur Tengah dijangka lawat Malaysia bulan depan

Malaysia mengalu-alukan kembali kedatangan pelancong dari Timur Tengah selepas dua tahun ditutup akibat penularan wabak Covid-19, dengan perniagaan dalam sektor pelancongan menjangka menarik, terutama bagi mereka yang tiba untuk percutian keluarga.

Kementerian Pelancongan, Seni dan Budaya telah meningkatkan aktiviti promosinya dalam usaha untuk menarik dua juta pelawat antarabangsa tahun ini berikutan pembukaan semula sempadan negara pada April untuk membolehkan perjalanan tanpa kuarantin.

“Kami baru sahaja menyertai Pasar Pelancongan Arab, dan kami telah melihat betapa berminatnya mereka untuk mengembara,” kata Ketua Pengarah Pusat Pelancongan Islam (ITC) Datuk Dr Mohmed Razip Hasan. ITC adalah sebuah entiti di bawah kementerian berkenaan.

“Orang ramai ingin melancong semula, dan pemain industri kami boleh mengambil kesempatan daripada pembukaan semula sempadan untuk menarik pasaran khusus ini yang terkenal dengan penginapan mereka yang lebih lama dan tabiat perbelanjaan yang lebih tinggi.”

Pandemik Covid-19 menyebabkan industri pelancongan Malaysia terhenti dan sasaran tahun ini adalah 10 kali lebih rendah daripada 26.1 juta ketibaan yang dicatat pada 2019.

Malaysia popular dengan pelawat dari Timur Tengah dan telah disenaraikan sebagai destinasi teratas dalam Indeks Perjalanan Muslim Global sejak 2015.

Untuk terus membangunkan persekitaran yang mesra untuk pengembara Timur Tengah, Dr Mohmed Razip berkata kementerian sedang bekerjasama dengan syarikat penerbangan, pengendali pelancongan dan pengusaha hotel untuk menawarkan privasi dan ruang selamat untuk keluarga.

Omar Hameed, pengurus di agensi Pengembaraan dan Pelancongan Al-Diuf Al-Arabia, berkata beliau positif pelancongan Malaysia akan mula meningkat pada bulan depan, penghujung musim persekolahan di banyak negara Timur Tengah.

“Ramai pelawat dari rantau ini tidak memerlukan visa untuk memasuki Malaysia.

“Ia akan menjadi musim pelancongan kemuncak bagi Malaysia pada masa itu kerana kebanyakan keluarga Timur Tengah mahu bercuti di negara itu.

“Ia tidak sesak seperti di Indonesia,” katanya memetik laporan ArabNews.

Tetapi sesetengah dalam perniagaan perhotelan mengatakan bahawa negara masih mempunyai masalah yang perlu ditangani untuk menjadi destinasi yang selesa.

“Ramai orang suka Malaysia, tetapi malangnya beberapa perkara kecil perlu diperbetulkan,” kata Alaa A, pemilik Hadramot House, sebuah restoran yang menyajikan makanan Yaman di Bukit Bintang – sebuah daerah beli-belah mewah di Kuala Lumpur, yang popular dalam kalangan pengunjung dari Timur Tengah.

Beliau memetik masalah yang dihadapi pelancong dengan pemandu teksi, yang sering enggan menggunakan meter dan cuba mengenakan tambang tetap yang lebih tinggi.

Sebelum wabak global, Malaysia menerima kira-kira 400,000 pelawat dari Timur Tengah pada 2019. Pelancong dari Arab Saudi mendahului ketibaan, menyumbang satu perempat daripada mereka.


Budak lima tahun maut disyaki didera ibu kandung, kekasih

Polis menangkap ibu kandung seorang kanak-kanak lelaki berusia lima tahun yang meninggal dunia dipercayai akibat didera, kata Ketua Polis Daerah Iskandar Puteri, Asisten Komisioner Dzulkhairi Mukhtar.

Pada masa sama katanya, polis turut menangkap seorang lelaki yang juga kekasih ibu kanak-kanak itu dalam serbuan di sebuah rumah di Nusa Bistari untuk membantu siasatan.

Menurutnya Polis Johor Bahru Selatan menerima panggilan daripada petugas Hospital Sultanah Aminah (HSA) mengenai kematian seorang kanak-kanak berusia lima tahun kira-kira jam 12.20 tengah hari semalam.

“Siasatan awal mendapati mangsa tinggal bersama suspek iaitu ibu kandung dan bapa angkatnya serta seorang adik dan kakak. Pemeriksaan ke atas badan mangsa dapati cedera di mulut, lebam di seluruh bahagian depan dan belakang badan kemungkinan didera,” katanya.

Dzulkhairi berkata bahagian forensik Ibu Pejabat Kontinjen Johor telah menjumpai getah paip di sinki dalam bilik air, batang kayu dan poly pipe di atas sofa dan kesan darah di rumah suspek.

“Ibu kandung mangsa berusia 35 tahun ditahan di HSA, manakala kekasihnya yang berusia 32 tahun ditahan di kediaman di Nusa Bistari.

“Semasa ditahan kedua suspek negatif ujian saringan dadah. Siasatan awal oleh pihak HSA mendapati mangsa meninggal dunia ketika dalam perjalanan ke hospital,” katanya.

Kedua-dua suspek didapati memiliki rekod jenayah lampau.

“Pemeriksaan rekod lampau terhadap suspek mendapati kedua-dua mereka mempunyai rekod jenayah lampau yang sama iaitu kesalahan di bawah Seksyen 31(1)(a) Akta Kanak-Kanak 2001 dan empat rekod di bawah Seksyen 15(1)(a) Akta Dadah Berbahaya,” katanya.

Kes disiasat mengikut Seksyen 302 Kanun Keseksaan yang membawa hukuman mati mandatori dan Seksyen 31(1)(a) Akta Kanak-kanak 2001.


Najib cuai jaga pelaburan rakyat ketika jadi Menteri Kewangan

Selepas saya mendedahkan bagaimana Sapura membayar RM983 juta kepada pengarah eksekutif sepanjang tempoh Dato’ Seri Najib Tun Razak menjadi Perdana Menteri, dia cuba mencuci tangan dengan memberi alasan Perdana Menteri atau Menteri Kewangan tidak ada kuasa dalam urusan syarikat swasta.

Katanya, Sapura hanya menjadi sebuah syarikat berkaitan kerajaan (GLC) pada tahun 2019, oleh itu dia tidak berkuasa untuk campur tangan walaupun keputusan-keputusan Sapura membayar sedemikian rupa kepada pengarah eksekutif merugikan pelaburan PNB sebagai pemegang saham minoriti.

Sebagai Menteri Kewangan ketika itu, berhubung isu kewangan Sapura secara keseluruhannya, Najib mempunyai dua tanggungjawab dan tugasan yang jelas:

Tugas mengawal selia pasaran modal

Keupayaan pasaran modal negara (seperti yang dikendalikan Bursa Malaysia) menarik pelabur bergantung kepada kepercayaan pelabur bahawa hak dan kepentingan mereka akan dilindungi. Sebahagian besar pelabur (dari dalam dan luar negara) akan menjadi pemegang saham minoriti dalam syarikat-syarikat di pasaran saham negara.

Sekiranya kerajaan dan badan yang mengawal selia pasaran modal tidak memastikan hak pemegang saham minoriti dijaga, mudahlah syarikat-syarikat mengambil wang dari pelabur awam dan seterusnya membelanjakan wang itu seolah-olah keseluruhan dana itu dari poket mereka (sedangkan hanya ~40% dari pemegang saham majoriti, selebihnya dari pemegang-pemegang saham minoriti).

Untuk memastikan pemegang saham majoriti tidak boleh membelanjakan wang syarikat sehingga berlaku tidak adil kepada pemegang saham minoriti, ada dua peruntukan undang-undang yang digubal, iaitu:

i. Akta Syarikat 2016
ii. Akta Pasaran Modal dan Perkhidmatan 2007

Dalam kedua-dua akta ini, kuasa dan tanggungjawab diperuntukkan khusus kepada Menteri Kewangan untuk memastikan hak pemegang saham minoriti terjaga demi menjamin perkembangan sihat pasaran modal negara.

Selain dari kuasa khusus kepada Menteri Kewangan untuk melindungi hak pemegang saham minoriti, akta-akta ini juga memperuntukkan keadaan-keadaan seorang pemegang saham minoriti dikira telah dianiayai oleh pemegang saham majoriti, contohnya:

Dalam isu pembayaran RM983 juta kepada pengarah eksekutif yang mewakili pemegang saham majoriti dalam keadaan kepentingan pemegang saham minoriti terabai, alasan bahawa keputusan-keputusan itu adalah hak syarikat swasta semata-mata adalah alasan kurang cerdik dari Najib.

Sapura bukanlah syarikat swasta biasa, ia adalah syarikat awam yang mengambil wang dari rakyat biasa yang menjadi pemegang saham minoriti. Tindak-tanduknya tertakluk kepada akta-akta tertentu untuk menjaga kepentingan awam yang menjadi pemegang saham minoriti.

Sebagai Menteri Kewangan yang bertanggungjawab mengawal selia pasaran modal dan melindungi hak rakyat biasa yang menjadi pemegang saham minoriti, Najib cuai sehingga menyebabkan sedemikian bayaran kepada pengarah eksekutif sedangkan dia ada kuasa untuk memperbetulkan keadaan di bawah akta-akta tertentu.

Amanah menjaga pelaburan PNB

Selain dari tugas am sebagai Menteri Kewangan untuk mengawal selia pasaran modal, Najib juga bertanggungjawab memastikan pelaburan PNB di dalam Sapura memberi pulangan terbaik kepada rakyat.

Tanggungjawab itu datang dari dua perspektif:

Secara khusus, Perkara 3.2.4 dalam Manual Transformasi GLC 2005-2015 menetapkan bahawa GLIC (termasuk PNB) perlu menghantar laporan setiap tiga bulan kepada Jawatankuasa Transformasi GLC (PCG) yang dipengerusikan Najib sendiri untuk menilai portfolio pelaburan mereka.

Ini bermakna, walaupun Sapura bukan dikira GLC semasa Najib menjadi Perdana Menteri dan Menteri Kewangan, dia bertanggungjawab sebagai pemegang amanah PNB untuk membantah sebarang urusan yang merugikan PNB.

Lebih dari itu, kawal selia portfolio pelaburan PNB (termasuk pelaburan bukan majoriti seperti pelaburan di dalam Sapura) tertakluk pula kepada Program Transformasi GLC yang dipengerusikan beliau sendiri.

Najib boleh cuba menipu rakyat dengan alasan-asalan mudah yang diberikan oleh admin media sosialnya, tetapi dia tidak boleh lari dari rekod cuainya yang diketahui dunia.

Sebab itu, gesaan Najib supaya Kerajaan Persekutuan menyelamatkan Sapura menggunakan wang rakyat perlu disanggah untuk menunjukkan wajah sebenarnya Najib kepada pengundi atas pagar.

Rafizi Ramli
Bekas Naib Presiden PKR

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Briged Al-Qassam hujani Israel dengan roket

Rentetan roket dan peluru berpandu mula dilepaskan sayap tentera Pergerakan Perjuangan Islam Palestin (Hamas) – Briged Izzuddin Al-Qassam (Al-Qassam) – selepas tamat masa diberikan kepada rejim Israel untuk berundur dari Masjid Al-Aqsa, awal pagi ini waktu Malaysia.

Jurucakap Al-Qassam, Abu Obaidah berkata pasukannya menyasarkan musuh yang menduduki secara haram tanah Palestin di Baitulmaqdis sebagai tindak balas terhadap jenayah dilakukan rejim Zionis Israel.

“Rentetan peluru berpandu dan roket dilepaskan sebagai tindak balas terhadap jenayah dan kekejaman dilakukan rejim Israel di tanah suci Baitulmaqdis, terutama di perkampungan Sheikh Jarrah dan Masjid Al-Aqsa.

“Musuh harus memahami mesej kami dan jika kembali (melakukan pelanggaran), kami akan kembali (untuk melakukan pembalasan),” katanya menyusul serangan terhadap kedudukan rejim itu di sekitar Baitulmaqdis.

Bagaimanapun, rejim pengganas Israel tidak menyatakan kemalangan jiwa atau kerosakan yang dialami.

Terdahulu, Briged Al-Qassam memberi masa kepada askar rejim Israel (IDF) sehingga jam 6 petang waktu Palestin supaya keluar dari kawasan Masjid Al-Aqsa dan perkampungan Sheikh Jarrah, serta membebaskan penunjuk perasaan yang ditangkap sejak beberapa hari lalu.

Rejim Israel membunyikan siren di seluruh Baitulmaqdis, terutama penempatan haram Yahudi, susulan serangan yang dilancarkan dari Semenanjung Gaza.

Sayap ketenteraan pergerakan Jihad Islam – Saraya Al Quds – memusnahkan sebuah jip IDF dengan peluru berpandu kornet di timur Semenanjung Gaza.

Pada masa sama, sayap ketenteraan pergerakan Jihad Islam – Saraya Al Quds – memusnahkan sebuah jip IDF dengan peluru berpandu kornet di timur Semenanjung Gaza.

Pasukan itu juga turut melancarkan roket ke arah penempatan haram di Israel.

“Saraya Al Quds bertanggungjawab menyasarkan dan memusnahkan jip Zionis di timur Semenanjung Gaza menggunakan peluru berpandu kornet, dan mengesahkan jip itu musnah sama sekali,” kata Saraya Al Qud dalam kenyataan hari ini.

Tentera rejim Israel mengesahkan jip mereka diserang dan seorang anggota IDF cedera.

Sistem antipeluru berpandu rejim Zinois Israel, Iron Dome, memintas roket yang dilancarkan oleh pejuang Palestin dari Semenanjung Gaza di langit Ashkelon, malam tadi. – Gambar Reuters


Tiada masalah ahli UMNO undi DAP, kata Mahdzir

Pengerusi UMNO Kedah, Datuk Seri Mahdzir Khalid mempertahankan kenyataan Ahli Majlis Kerja Tertinggi UMNO, Datuk Seri Ahmad Maslan yang menyeru ahli parti itu untuk mengundi calon DAP pada PRN akan datang.

Menurut Mahadzir, tidak sebarang isu untuk ahli UMNO mengundi calon DAP memandangkan BN dan DAP kini berada dalam kerajaan perpaduan.

“Itu yang disebut pilihan raya. Apabila kita sudah duduk dalam Kerajaan Perpaduan ini, PH gabung BN. Mana-mana parti dalam PH, begitu juga parti dalam BN sudah jadi gabungan. Ia jadi sama.

“Jadi, saya fikir tidak jadi satu kesalahan. Jadi, tidak ada isu untuk mereka undi DAP sama seperti yang dinyatakan Ahmad,” katanya kepada pemberita ketika ditemui pada majlis penutup Konvensyen Majlis Pimpinan Perpaduan Kedah 2023 di Ampang Business Center (ABC), Ampang Jajar, di Alor Setar, hari ini.

Kelmarin, Ahmad Maslan yang juga timbalan menteri kewangan dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurut beliau, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Semalam, Setiausaha Publisiti Kebangsaan DAP, Teo Nie Ching turut menyeru ahli dan penyokong DAP memberi sokongan dan undi kepada calon UMNO pada PRN di enam buah negeri nanti.


Beberapa jalan di Selangor masih ditutup, masih tidak selamat digunakan

Beberapa jalan utama di Selangor yang dilanda bencana banjir masih ditutup kerana tidak selamat digunakan orang awam ketika ini.

Menurut laporan, terdapat 10 jalan dan lorong di seluruh Selangor masih ditutup sehingga pukul 10 pagi tadi susulan kawasan berkenaan masih dinaiki air dan tidak selamat dilalui semua kenderaan.

Penutupan jalan tersebut melibatkan kawasan Subang Jaya, Kuala Langat, Sepang dan Hulu Selangor.

Jumlah penutupan jalan semakin berkurangan berbanding 73 jalan semalam.

Ibu Pejabat Polis Kontinjen (IPK) Selangor memaklumkan perkembangan penutupan akibat banjir itu dibuat menerusi pemantauan Ibu Pejabat Polis Daerah (IPD).

Senarai nama jalan yang disenaraikan adalah seperti berikut:

IPD Subang Jaya

1) Lorong Ikan Sepat Kg Bukit Lanchong, Putra Heights.

2) Lorong Ikan Keli Kg Bukit Lanchong, Putra Heights.

3) Lorong Ikan Haruan Kg Bukit Lanchong, Putra Heights.

4) Jalan Kampung Kuala Sungai Baru, Putra Heights.

IPD Kuala Langat

1) Jalan Olak Lempit ke KLIA.

IPD Sepang

1) Jalan Bandar Baru Salak Tinggi ke Kota Warisan.

IPD KLIA

1) Jalan bulatan Masjid KLIA menghala Charterfield KLIA

2) Jalan Banting menghala ke Nilai (Hadapan Bomba KLIA)

IPD Hulu Selangor

1) Jalan Kuala Kubu Bharu – Bukit Fraser menghala ke Peretak

IPD Shah Alam

1) Jalan Jitu Seksyen 25, Shah Alam.


98 peratus dewasa lengkap vaksinasi

Jumlah populasi dewasa di seluruh negara yang lengkap menerima suntikan sama ada vaksin Covid-19 dua dos atau vaksin dos tunggal meningkat kepada 22,930,943 individu atau 98.0 peratus, semalam.

Kementerian Kesihatan (KKM) memaklumkan dalam tempoh itu juga seramai 23,206,202 atau 99.2 peratus lagi individu dewasa menerima sekurang-kurangnya satu dos.

Menurut statistik laman sesawang Covidnow kendalian KKM yang dikemas kini pagi ini, seramai 12,473,139 atau 53.3 peratus individu dewasa lagi menerima suntikan dos penggalak.

Semalam, Menteri Kesihatan Khairy Jamaluddin meminta orang ramai, terutama warga emas berusia 60 tahun dan ke atas, mengambil suntikan penggalak bagi mengelak jangkitan lebih teruk susulan lonjakan penularan varian Omicron Covid-19.

Menurutnya warga emas berdepan risiko jangkitan teruk di mana sebanyak 18,362 atau 57.32 peratus daripada 32,034 kes kematian akibat wabak itu sehingga semalam, membabitkan golongan berkenaan.

Beliau berkata, kira-kira satu juta atau 32 peratus warga emas dikenal pasti masih belum mengambil dos penggalak vaksin Covid-19.

“KKM mengingatkan semua individu berusia 60 tahun ke atas atau penerima dos lengkap vaksin Sinovac berusia 18 tahun ke atas perlu mengambil suntikan dos penggalak bagi mengekalkan status vaksinasi lengkap sebelum 1 Mac ini,” katanya.

Sementara itu, seramai 2,792,265 atau 88.7 peratus remaja berusia 12 hingga 17 tahun telah lengkap divaksinasi, manakala 2,869,845 atau 91.2 peratus lagi menerima sekurang-kurangnya satu dos.

Keseluruhannya lebih 64.1 juta dos vaksin telah diberikan kepada penduduk Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan pada 24 Februari 2021 lalu.

Daripada jumlah itu, 25,723,208 atau 78.8 peratus individu telah lengkap divaksinasi, dan 26,117,440 atau 80.0 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 7 Februari 2022. – Sumber Covidnow KKM


Debat Anwar dan Najib akan diadakan di dewan MaTiC

Pusat Pelancongan Malaysia (MaTiC) di sini dipilih sebagai lokasi Debat Perdana antara Presiden PKR Datuk Seri Anwar Ibrahim dengan bekas Perdana Menteri Datuk Seri Najib Tun Razak yang dijadualkan pada 12 Mei ini, pukul 9 malam.

Pejabat Anwar dan Pejabat Najib dalam kenyataan bersama hari ini memaklumkan kedua-dua pihak berkenaan bersetuju memilih lokasi tersebut menerusi perbincangan antara mereka, lapor Bernama.

Menurut kenyataan itu debat tersebut bakal disiarkan secara langsung oleh media rasmi melalui saluran televisyen dan media sosial yang akan diumum kemudian.

“Kedua-dua pihak turut berharap Debat Perdana ini akan berlangsung dengan sempurna minggu hadapan,” menurut kenyataan itu.

Semalam, media melaporkan pada awalnya program tersebut akan diadakan di Dewan Tunku Canselor, Universiti Malaya di sini pada tarikh dan masa yang sama, namun pihak universiti tidak bersetuju dengan cadangan itu.

Pengarah Komunikasi PKR Ahmad Fahmi Mohamed Fadzil pada 17 April lepas dilaporkan berkata format debat perdana yang dijangka berlangsung selama dua jam itu merangkumi tiga bahagian iaitu bahagian pertama berhubung permasalahan dihadapi syarikat minyak dan gas Sapura Energy Bhd, sama ada ia perlu diselamatkan atau tidak.

Bahagian kedua pula akan berkisar tentang ‘Masa Depan Malaysia’ yang merangkumi aspek ekonomi, politik, urus tadbir serta hala tuju negara dan bahagian ketiga dikhususkan untuk sesi soal jawab.


Penduduk flat di Kampung Baru tak diusir semasa Ramadan: Shahidan

Menteri Wilayah Persekutuan Datuk Seri Dr Shahidan Kassim memberi jaminan kepada penduduk Flat Perbadanan Kemajuan Negeri Selangor (PKNS) Sungai Baru di Kampung Baru, Kuala Lumpur, yang mendakwa mendapat notis pengosongan kediaman bahawa mereka tidak akan berpindah dalam masa terdekat.

Beliau berkata proses rundingan antara pihak pemaju dan wakil penduduk masih berjalan bagi mencari penyelesaian terbaik untuk kedua-dua pihak, lapor Bernama.

“Tidak akan berlaku perpindahan dalam bulan puasa, tidak mungkin berpindah selepas raya,” katanya kepada media di Program Apresiasi @ Sukarelawan Misi Bantuan Banjir Kementerian Wilayah Persekutuan (KWP) dan Agensi.

Sebuah akhbar melaporkan, wakil penduduk mendakwa mereka diarah mengosongkan rumah masing-masing dalam tempoh 21 hari selepas Borang K dikeluarkan Jabatan Tanah dan Galian pada 22 Mac lalu.

Shahidan berkata meskipun hal berkaitan pengambilan tanah bukan dalam bidang kuasa KWP, namun beliau memberi jaminan pihaknya sentiasa menjaga kebajikan penduduk di Wilayah Persekutuan.

Mengenai laporan berita yang menyatakan penduduk flat berkenaan kecewa selepas menerima Borang K (notis bahawa milikan tanah atau peletakhakkan petak telah diambil), Shahidan berkata ia cuma surat pemakluman dan bukan notis pengusiran.

“Ini proses perundangan yang dimaklumkan kepada orang cuma bila dimaklum dalam bulan puasa, orang terkejutlah,” katanya.

Mengenai program malam ini, Shahidan berkata 1,496 sukarelawan yang terlibat dalam Misi Bantuan Banjir pada hujung tahun lepas yang diraikan KWP, akan diserap sebagai Duta Komuniti di mana Kementerian Komunikasi dan Multimedia (K-KOMM) adalah penyelaras program.

Beliau berkata Duta Komuniti itu, penting ketika Fasa Peralihan Ke Endemik untuk bersama-sama memberi penerangan kepada rakyat, untuk terus patuh kepada prosedur operasi standard (SOP) dan memakai pelitup muka.


Permohonan Azmin dalam rayuan batal saman pengundi didengar 13 April

Permohonan rayuan yang dikemukakan Ahli Parlimen (MP) Gombak Datuk Seri Azmin Ali berhubung pembatalan saman yang difailkan oleh sepuluh pengundi di kawasan Parlimennya akan didengar pada 13 April depan.

Mahkamah Rayuan mengumumkan tarikh tersebut bagi mendengar rayuan Azmin yang mahu membatalkan saman tersebut atas dakwaan menipu dan melanggar kewajipan fidusiari.

Seorang peguam yang mewakili pengundi, N Yohendra berkata, tarikh itu ditetapkan susulan pengurusan kes yang dibuat di hadapan Penolong Pendaftar Kanan Nur Adilah Halid pada Isnin.

“Kami turut diarahkan untuk memfailkan hujah secara bertulis selewat-lewatnya pada 29 Mac,” kata Yohendra menurut laporan FMT hari ini.

Azmin yang juga Menteri Perdagangan Antarabangsa dan Industri diwakili peguam, Nurul Najwa Zainuddin.

Pada 27 Nov 2020, pengundi memfailkan saman terhadap Azmin kerana didakwa menipu dan melanggar kewajipan fidusiari sebagai MP mereka susulan “Langkah Sheraton” melibatkannya yang menyebabkan kerajaan Pakatan Harapan (PH) tumbang pada Februari 2020.

Dalam pernyataan tuntutan mereka, pengundi memohon antara lain, pengisytiharan bahawa Azmin telah melanggar tanggungjawab fidusiarinya sebagai MP Gombak, menipu mereka semasa pilihan raya di kawasan itu dan juga melanggar representasi yang dibuat kepada mereka.

Pada 12 Mac tahun lalu, Azmin memfailkan permohonan untuk membatalkan saman itu atas alasan ia tidak mendedahkan kausa tindakan yang munasabah sebaliknya mengaibkan, bersifat remeh, menyusahkan atau membawa kepada penyalahgunaan proses mahkamah.

Pada 10 Jun tahun lalu, hakim Mahkamah Tinggi Kuala Lumpur Akhtar Tahir menolak permohonan Azmin untuk membatalkan saman yang difailkan sepuluh pengundi itu terhadapnya.

Beliau juga menetapkan perbicaraan empat hari mulai 7 Jun tahun ini untuk mendengar kes itu.

Dalam memorandum rayuannya Azmin berkata, Akhtar terkhilaf dalam keputusannya dan saman itu terbatal kerana plaintif tidak dapat membuktikan mereka mengundinya sebagai MP pada Pilihan Raya Umum (PRU-14) lalu.

Azmin berhujah bahawa Akhtar gagal memahami fakta ini kerana kertas undi – bukti utama – telah dimusnahkan mengikut undang-undang pilihan raya untuk menjaga kerahsiaannya.

Azmin berkata, hakim juga terkhilaf dalam menyatakan bahawa keterangan lisan boleh dipertimbangkan daripada sepuluh plaintif yang mendakwa mereka mengundinya.

Beliau berkata, pertikaian antara beliau dan pengundi tiada kaitan dengan salah nyata tetapi adalah mengenai manifesto pilihan raya.


Pengebom berani mati di Karachi bunuh tiga guru warga China

Seorang wanita yang disyaki pengebom berani mati membunuh tiga guru warga China di Karachi pada Selasa, kata polis dan pegawai keselamatan Pakistan.

Serangan tersebut adalah paling teruk pernah berlaku yang mensasarkan warga China bekerja di Pakistan.

Ketiga-tiga mangsa adalah antara penumpang bas mini yang sedang dalam perjalanan pulang ke Universiti Karachi selepas rehat makan tengah hari.

Bom meletup di pintu masuk Institut Confucius universiti itu, membunuh tiga warga China dan beberapa warga Pakistan, kata pihak polis dan seorang saksi yang juga pekerja universiti.

Kumpulan pemisah, Tentera Pembebasan Baloch (BLA) mengaku bertanggungjawab terhadap letupan itu dan mendedahkan serangan itu dilakukan oleh seorang wanita pengebom berani mati.

Ketua polis Karachi, Ghulam Nabi memberitahu pemberita letupan itu membunuh tiga warga asing dan seorang warga tempatan.

“Laporan yang kami dapat ialah mereka warga China,” katanya sambil menambah warga China itu adalah guru di Institut Confucius, sebuah pusat bahasa dan kebudayaan China.

Seorang pengawal tempatan dan seorang lagi warga China turut cedera dalam serangan bas mini itu.

Media tempatan menunjukkan rakaman kamera litar tertutup (CCTV) seorang wanita memakai beg galas berdiri dekat dengan bas sebelum bom meletup.

Polis belum mengesahkan rakaman itu.


Kanak-kanak ramai dijangkiti varian Delta di Jakarta

Data terbaharu Pentadbiran Jakarta menunjukkan varian baharu Covid-19 yang diklasifikasikan Pertubuhan Kesihatan Sedunia (WHO) sebagai Varian Yang Membimbangkan (VOC) sudah menjangkiti ramai kanak-kanak di bandar yang padat itu.

Dokumen rasmi menunjukkan terdapat 128 kes varian baharu yang dijumpai di seluruh ibu kota tersebut.

Varian Delta menguasai 87 peratus daripada keseluruhan penemuan VOC yang dikesan di Jakarta.

Gabenor Jakarta, Anies Baswedan membentangkan data tersebut semasa mesyuarat koordinasi pelaksanaan sekatan aktiviti masyarakat (PPKM) Darurat yang diketuai Menteri Penyelaras Hal Ehwal Maritim dan Pelaburan Luhut Binsar Pandjaitan pada 29 Jun.

Dari jumlah 128 kes varian baru, 71 daripadanya adalah dikalangan mereka yang berusia19-59 tahun; 55 kes daripada kumpulan umur 0-18 tahun; 29 kes daripada kumpulan umur 0-5 tahun; 26 kes daripada kumpulan umur 6-18, dan 2 kes adalah daripada warga emas.

Jumlah kes terdiri daripada 11 varian Alpha (B.117), 5 varian Beta (B.1.351), 111 varian Delta (B.1617.2), dan 1 varian Kappa (B.1617.1).

Ketua Badan Pencegahan dan Pengendalian Penyakit Jakarta, Dwi Oktavia, mengingatkan orang ramai untuk tetap waspada dan selalu mengikuti protokol kesihatan yang ketat.


PRN Johor, Ismail Sabri serah kepada MB buat keputusan bubar DUN

Sebarang keputusan berhubung pembubaran Dewan Undangan Negeri (DUN) Johor bagi memberi laluan pilihan raya negeri (PRN) diserahkan kepada Menteri Besar Datuk Hasni Mohammad untuk memuktamadkannya.

Perdana Menteri Datuk Seri Ismail Sabri Yaakob berkata Hasni diberi mandat Majlis Tertinggi (MT) UMNO bagi menentukan untuk memilih sama ada membubarkan DUN ataupun sebaliknya, tetapi ia mesti mendapat perkenan Sultan Johor.

“Jadi kita serahkan kepada Johor untuk menentukan sama ada pilihan raya atau tidak, tarikh dan sebagainya.

“Dan kalau pilihan raya cepat maka persediaan itu hanya UMNO Johor yang tahu sejauh mana persediaan mereka, jika mereka rasa bersedia kita serahkan kepada mereka,” katanya hari ini.

Ismail Sabri terdahulu mengadakan pertemuan dengan pemimpin UMNO Kelantan di Kota Bharu.

Sementara itu Ismail Sabri berkata, UMNO perlu bersedia untuk menghadapi pilihan raya di seluruh negara, bukan hanya di Johor.

“Saya sebutkan tadi bukan saja johor tapi seluruh negara Unno sentiasa perlu bersedia untuk menghadapi pilihan raya bila-bila saja. Sama ada lambat atau cepat, parti perlu bersedia.

“Usaha mendekati rakyat perlu dilakukan setiap masa dan yang pentingnya pengundi-pengundi muda yang baru didaftarkan perlu kita dekati terutama sayap pemuda dan puteri,” ujarnya.

Dalam pada itu, laporan media mendedahkan Hasni dijangka menghadap Sultan Johor Sultan Ibrahim Sultan Iskandar minggu depan bagi mendapatkan perkenan baginda untuk membubarkan DUN.


Bekas MB Perlis hadapi 5 tuduhan pengubahan wang haram RM1.06j

Bekas Ahli Majlis Tertinggi UMNO, Datuk Seri Azlan Man, dihadapkan ke Mahkamah Sesyen Kuala Lumpur hari ini (12 April 2023) – kali kedua dalam tempoh tiga hari – atas lima tuduhan pengubahan wang haram RM1.06 juta.

Azlan, 64, yang juga bekas Menteri Besar Perlis, bagaimanapun mengaku tidak bersalah sejurus pertuduhan dibacakan di hadapan Hakim, Azura Alwi.

“Faham (pertuduhan) dan tidak (bersalah),” katanya.

Kelmarin, Azlan didakwa di Mahkamah Sesyen Kangar atas lima pertuduhan membuat tuntutan palsu perjalanan ke luar negara berjumlah RM1.185 juta dari 2013 hingga 2017 ketika mentadbir Perlis.

Azlan menjadi Ahli Dewan Undangan Negeri (ADUN) Pauh pada 2013 hingga 2018 dan memenangi kerusi DUN Bintong dari 2018 hingga tahun lalu, sebelum tewas pada Pilihan Raya Umum Ke-15 (PRU15).

Menteri Besar Perlis dari 2013 ke 2022 itu juga gagal mempertahankan jawatan Ketua UMNO Bahagian Kangar pada pemilihan parti, baru-baru ini.


Timb Menteri Kewangan II beri penjelasan terkait Kertas Pandora

Selepas dikaitkan dalam pendedahan Kertas Pandora, Timbalan Menteri Kewangan II Yamani Hafez Musa menjelaskan syarikat luar pesisir yang dikatakan mempunyai penglibatannya tersebut adalah syarikat yang tidak aktif.

Beliau memberitahu tidak menerima atau memasukkan sebarang dana kepada syarikat di British Virgin Islands itu dan aktiviti ketika syarikat berkenaan aktif pula diisytiharkan kepada Lembaga Hasil Dalam Negeri (LHDN).

“Saya ingin ambil kesempatan ini kerana saya juga dinamakan dalam pendedahan Kertas Pandora.

“Saya ingin maklumkan kepada Ahli Parlimen di sini bahawa syarikat yang disebutkan itu adalah syarikat yang tidak aktif, di mana tiada suntikan saham, aset dan tiada deklarasi dividen pun.

“Modal yang ada dalam syarikat itu sewaktu saya di sana adalah di bawah pengetahuan LHDN, di mana cukai ke atasnya telah pun dibayar,” katanya di Dewan Rakyat hari ini.

Terdahulu, Ahli Parlimen Pasir Gudang (Pakatan Harapan), Hassan Abdul Karim mengajukan soalan berhubung dakwaan kira-kira 1,500 rakyat Malaysia membawa keluar wang berjumlah RM1.8 trilion ke pusat kewangan luar pesisir seperti Singapura dan British Virgin Islands antara 2004 hingga 2014, seperti didedahkan dalam Kertas Pandora.

Dalam pendedahan Kertas Pandora sebelum ini, wujud rekod sulit milik 14 penyedia perkhidmatan luar pesisir, turut menyebut beberapa nama ahli politik negara, termasuk Yamani Hafez.

Yamani Hafez disebut sebagai antara pengarah syarikat Great Ocean Consultants di British Virgin Islands antara 2013 hingga 2015.


Ketua Menteri Melaka letak jawatan, Zahid sahkan bakal umum nama baharu

Ketua Menteri Melaka, Datuk Seri Sulaiman Md Ali sudah meletak jawatannya, kata Datuk Seri Dr Ahmad Zahid Hamidi.

Presiden UMNO itu mengesahkan peletakan jawatan Sulaiman selepas pelbagai spekulasi berhubung kemelut politik dalaman parti di negeri tersebut kebelakangan ini.

Zahid berkata Sulaiman menyerahkan surat itu ketika pertemuan di Parlimen, semalam.

“Saya mengesahkan bahawa saya sudah menerima surat peletakan jawatan daripada Ketua Menteri Melaka, Datuk Seri Sulaiman Md Ali.

“Saya akan menghadap Yang Dipertua Negeri Melaka, Tun Mohd Ali Rustam untuk mengemukakan nama yang sesuai untuk dilantik sebagai Ketua Menteri yang baharu.

“Saya harap Yang Dipertua Negeri menerima dan mempertimbangkan nama-nama yang saya kemukakan (Ketua Menteri baharu) dan tarikh majlis angkat sumpah akan diputuskan oleh Yang Dipertua Negeri,” katanya dipetik laporan BH.

Ditanya mengenai khabar angin Datuk Seri Ab Rauf Yusoh akan dipilih untuk jawatan tertinggi kerajaan negeri itu, Ahmad Zahid berkata, beliau tidak boleh mengesahkan atau menafikannya.

“Lebih baik tunggu pengumuman daripada negeri itu,” katanya lagi.

Mengenai perbincangan peletakan jawatan Sulaiman akan membuka jalan kepada Kerajaan Perpaduan di Melaka, Zahid berkata, ia boleh berlaku tetapi semua orang perlu menunggu perkembangan apabila Ketua Menteri baharu akan mengadakan Persidangan Dewan Undangan Negeri (DUN) pertama selepas Aidilfitri.

Sebelum ini, media melaporkan Sulaiman dijangka meletak jawatan esok dengan nama Pengerusi Badan Perhubungan UMNO Melaka yang juga Ahli Dewan Undangan Negeri (ADUN) Tanjung Bidara, Ab Rauf kembali disebut bakal dilantik sebagai Ketua Menteri baharu.


UMNO yakin permohonan ampun Najib tak jejas kerajaan PH-BN

Ketika DAP mengatakan permohonan pengampunan diraja ke atas Datuk Seri Najib Razak bukan pendirian kerajaan Pakatan Harapan-Barisan Nasional (PH-BN), UMNO pula yakin langkah itu tidak menjejaskan kerajaan pimpinan Datuk Seri Anwar Ibrahim.

DAP sebelum ini, khususnya tatkala kempen Pilihan Raya Umum Ke-14, adalah antara parti yang berjuang mengheret bekas Presiden UMNO dan bekas Perdana Menteri itu ke mahkamah susulan dakwaan salah guna kuasa, rasuah dan penyelewengan.

Ahli Majlis Tertinggi (MT) UMNO, Mohd Hairi Mad Shah berkata keputusan parti itu untuk mendapatkan pengampunan diraja kepada Najib tidak akan menjejaskan hubungan dengan parti lain dalam kerajaan PH-BN.

“Keputusan (petisyen) datang daripada rakyat dan ahli UMNO yang mahukan keadilan dan pembebasan… yang boleh difahami.

“Inilah sebabnya MT memutuskan untuk menghadap Raja bagi memohon pengampunan,” katanya ketika ditemui pada program bubur lambuk di Projek Perumahan Rakyat (PPR) Seri Stulang di Johor Bahru, hari ini (10 April 2023), menurut The Star.

Bagaimanapun, untuk rekod, sehingga jam 2 petang ini, majoriti rakyat menolak pemberian pengampunan diraja kepada Najib.

Menerusi ‘Petisyen kepada KDYMM Yang di-Pertuan Agong: Najib Tidak Wajar Diampunkan’ yang dilancarkan di platform change.org seramai 149,573 individu telah menandatanganinya, sekali gus menunjukkan rakyat menolak Najib diampunkan.

Manakala satu lagi petisyen ‘Bebaskan Najib Razak Melalui Pengampunan Diraja’ di platform sama hanya memperoleh 18,720 tandatangan sokongan.

Najib, 69, kini menjalani hukuman penjara 12 tahun di penjara Kajang.

Beliau sebelum ini memohon untuk membatalkan keputusan panel Mahkamah Persekutuan yang diketuai Ketua Hakim Negara Tengku Maimun Tuan Mat pada 23 Ogos.

Bagaimanapun, pada 31 Mac, Mahkamah Persekutuan mengeluarkan keputusan majoriti 4-1, menolak permohonan Najib untuk mendapatkan kebenaran menyemak sabitan dan hukumannya dalam kes SRC International Sdn Bhd.

Ketua Hakim Sabah dan Sarawak Datuk Abdul Rahman Sebli mengeluarkan penghakiman minoriti setebal 78 muka surat yang menyatakan Najib tidak mempunyai representasi undang-undang selepas peguam pilihannya Datuk Hisyam Teh Poh Teik enggan mewakilinya lagi dalam rayuan terakhir dan Mahkamah Persekutuan silap apabila ia enggan membenarkan Hisyam menarik dirinya.

Peguam utama Najib Tan Sri Muhammad Shafee Abdullah pula berkata penghakiman bertentangan oleh Abdul Rahman akan digunakan untuk menyokong permohonan Najib bagi pengampunan diraja.

Dalam kes SRC International itu, 14 hakim telah mempertimbangkan kes Najib, dan 13 daripadanya telah menjatuhkan penghakiman yang munasabah yang menyokong sabitan hukuman terhadapnya.


Hilang sejak 2018, bekas pegawai 1MDB dicekup di KLIA2 kelmarin

Seorang lelaki yang merupakan bekas pegawai 1Malaysia Development Berhad (1MDB) berjaya dicekup sebaik tiba di Lapangan Terbang Antarabangsa Kuala Lumpur Terminal 2 (KLIA Terminal 2) pada jam 3.30 pagi, pada Rabu.

Memetik laporan Utusan Malaysia, individu yang juga seorang ahli perniagaan itu ditahan Suruhanjaya Pencegahan Rasuah Malaysia (SPRM) kerana disyaki menerima wang hasil daripada penyelewengan dana 1MDB dan SRC International Sdn. Bhd. (SRC International) sebelum menghilangkan diri sejak 2018.

Perkara itu disahkan Ketua Pesuruhjaya SPRM, Tan Sri Azam Baki.

Menurut laporan Utusan yang memetik sumber, hasil siasatan mendapati lelaki itu menerima wang hasil penyelewengan dana 1MDB dan SRC melalui akaun bank syarikat yang dikenali sebagai Wright Shaw Limited.

“Dia kemudian diserahkan Notis Perintah untuk hadir di ibu pejabat SPRM Putrajaya pada pukul 10 pagi kelmarin. Pegawai SPRM merakamkan keterangan beliau dan penggeledahan rumah dilakukan pada hari yang sama.

“Selain itu, siasatan juga membuktikan bahawa beliau menerima wang hasil daripada penyelewengan dana 1MDB melalui Yayasan Rakyat 1Malaysia (YR1M),” kata sumber itu.


PRN Melaka: Orang mabuk saja kata mustahil PAS boleh menang 8 kerusi

Mursyidul Am PAS, Datuk Hashim Jasin berpendapat hanya orang mabuk sahaja yang membuat penilaian parti itu tidak boleh menang di lapan kerusi Dewan Undangan Negeri (DUN) pada Pilihan Raya Negeri (PRN) Melaka, yang disertainya.

Menurutnya walaupun pada asasnya kawasan yang ditandingi itu menunjukkan PAS tidak mencapai 1,000 majoriti, tetapi beliau tidak menolak kemungkinan semua calon PAS boleh mencapai kemenangan.

“Tengok dia punya majoriti… bukan hak kita menang… hak kita kalah. Adalah logiknya jauh untuk kita capai (kemenangan) tapi penilaian itu dibuat seorang yang tidur… penilaian seorang yang mabuk,” katanya berucap pada penggulungan perbahasan di Muktamar Tahunan PAS Kali Ke-67 di Kuala Terengganu, hari ini.

Pada PRN Melaka, PAS yang akan menggunakan lambang Perikatan Nasional (PN) diperuntukkan lapan kerusi iaitu di DUN Kuala Linggi; Taboh Naning; Durian Tunggal; Bukit Katil; Duyong; Serkam; Kelebang; dan Merlimau.

Pada Pilihan Raya Umum ke-14 lalu, PAS kalah di semua kerusi DUN berkenaan sama ada kepada PKR atau UMNO.

Menyingkap sejarah perperangan dalam Islam, Hashim berkata umat Islam seramai 313 orang telah mencapai kemenangan melawan 1,000 bukan Islam pada Perang Badar.

Demikian juga katanya pada Perang Uhud di mana umat Islam diberi kemenangan pada peringkat awal, tetapi disebabkan ingkar arahan pemimpin, maka 70 pejuang Islam terbunuh.

Peperangan Khandak juga menyaksikan puluhan ribu tentera musuh dan Islam membuat persediaan, namun dengan kuasa Allah tidak berlaku pertumpahan darah dan tentera Quraish lari lintang pukang.

“Apakah makna itu semua. Dahulu ada pejuang Islam. Sekarang pun kita pejuang Islam,” katanya sambil menjelaskan PAS menyertai PRN Melaka dengan membawa bekalan yang tidak dimiliki musuh.

“Tidak mustahil bahawa lapan kawasan yang kita bertanding di Melaka itu kita akan dapat capai kemenangan, sekiranya persediaan kita seperti persediaan sahabat-sahabat (ketika ketiga-tiga perang itu),” katanya.


Muhyiddin jawab tuduhan miliki sokongan majoriti ahli Parlimen

Beberapa hari lalu timbul tuduhan bahawa saya memberitahu pemimpin sebuah parti politik bahawa saya telah mendapat sokongan majoriti ahli-ahli Parlimen untuk dilantik semula sebagai Perdana Menteri.

Saya ingin tegaskan bahawa saya tidak pernah memberitahu atau mengesahkan kepada sesiapa bahawa saya telah mendapat sokongan majoriti ahli-ahli Parlimen. Tuduhan tersebut adalah tidak benar.

Apa yang dibincangkan dalam siri pertemuan saya dengan beberapa pimpinan parti-parti politik selain BN adalah untuk merintis persefahaman bagi menghadapi Pilihan Raya Umum Ke-15 (PRU-15).

Perkara ini dibincangkan secara tidak rasmi apabila terdapat beberapa ahli politik dari parti-parti pembangkang yang menemui saya selepas pilihan raya negeri Johor. Rata-rata berpendapat cara yang terbaik untuk menghadapi PRU-15 ialah dengan mengusahakan formula satu lawan satu menentang BN.

Ini kerana kemenangan BN dalam PRN Melaka dan Johor adalah semata-mata kerana undi parti-parti selain BN berpecah. BN tidak mendapat sokongan majoriti rakyat malah sokongan kepada parti itu tidak bertambah.

Susulan itu, saya mengambil inisiatif untuk berhubung dengan pimpinan parti-parti selain BN bagi berkongsi pandangan mengenai formula satu lawan satu.

Inisiatif ini saya ambil setelah mendapat persetujuan Biro Politik BERSATU dan Majlis Pimpinan Tertinggi BERSATU. Saya tidak bertindak secara bersendirian tetapi mendapat mandat daripada parti.

Formula satu lawan satu yang dikemukakan oleh BERSATU adalah bersifat kerjasama atau persefahaman pilihan raya (electoral pact) yang tidak melibatkan pembentukan satu gabungan baharu parti-parti politik.

Tujuan persefahaman ini adalah untuk mengelakkan pertembungan banyak penjuru dalam pilihan raya yang hanya menguntungkan BN sepertimana yang berlaku dalam PRN Melaka dan Johor.

Electoral pact ini mesti diasaskan kepada satu agenda bersama (common agenda) untuk memastikan Malaysia tidak kembali dikuasai oleh kumpulan kleptokrat yang pada masa ini menguasai parti BN.

Saya percaya majoriti rakyat menolak kleptokrasi dan suatu usaha mesti dilakukan untuk menghalang BN daripada kembali berkuasa sepenuhnya di negara ini.

Dalam siri perbincangan saya dengan pimpinan parti-parti politik selain BN, saya mengambil maklum tentang pendirian setiap parti berhubung cadangan ini. Saya akur masing-masing mempunyai pandangan tertentu mengenai beberapa perkara yang berkaitan dengan cadangan ini.

Justeru, saya mengambil sikap yang terbuka. Ini adalah sebahagian daripada proses perundingan antara parti yang berlangsung secara tidak rasmi.

Pintu rundingan BERSATU sentiasa terbuka kepada parti-parti selain BN untuk mencapai kata sepakat mengenai formula yang terbaik bagi menghadapi PRU-15.

Tan Sri Muhyiddin Yassin
Presiden Parti Pribumi Bersatu Malaysia


KJ tolak tuduhan Anwar AGC tak lulus pembelian vaksin Covid-19

Bekas Menteri Kesihatan Khairy Jamaluddin menolak tuduhan bahawa perolehan vaksin Covid-19 tidak mendapat kelulusan daripada Jabatan Peguam Negara (AGC).

Khairy berkata semua pembelian yang dibuat oleh kerajaan semasa pentadbiran Perikatan Nasional (PN) ketika itu dibawa ke Kabinet.

“Oleh itu, AGC akan mengambil tahu dan memberikan komen mereka.

“Perolehan ditandatangani oleh KKM (Kementerian Kesihatan),” katanya dalam jawapan teks ringkas memetik laporan NST hari ini (8 Februari).

Beliau berkata demikian ketika diminta mengulas kenyataan Perdana Menteri, Datuk Seri Anwar Ibrahim kononnya ada penyelewengan yang ditemukan dalam perolehan vaksin Covid-19.

Ianya dikatakan akan menjadi antara isu yang akan dimasukkan ke dalam kertas putih yang akan dibentangkan oleh Menteri Kesihatan kerajaan PH-BN, Dr Zaliha Mustafa dalam sidang Parlimen yang akan datang.

Anwar sebelum ini mendakwa perolehan vaksin itu antara lain tidak mendapat kelulusan AGC.

Khairy ialah menteri penyelaras vaksin ketika perolehan itu dibuat, manakala Datuk Seri Dr Adham Baba merupakan Menteri Kesihatan ketika itu.

Sebelum ini, Jawatankuasa Kira-kira Wang Negara (PAC) menyiasat perolehan vaksin Covid-19 pada 2021, dengan memanggil Khairy, Adham serta Menteri Kewangan ketika itu Tengku Datuk Seri Zafrul Tengku Abdul Aziz untuk menjawab pertanyaan.

PAC dalam laporannya berkata, Putrajaya membayar harga premium kepada pengeluar vaksin, Sinovac Biotech Ltd untuk dos tertentu bagi mengimbangi kelewatan susulan proses “fill and finish” (pengilangan produk pukal kepada produk siap) Pharmaniaga.

Pelan kerajaan menggunakan gabungan vaksin dalam botol yang dibeli terus daripada Sinovac serta vaksin dihantar sebagai bahan mentah kepada Pharmaniaga dan dibotolkan dalam negara.

PAC mendapati Putrajaya membayar 16.78 peratus hingga 18.12 peratus lebih tinggi daripada harga asal dipersetujui untuk 2.4 juta dos yang dihantar pada Mei dan Julai 2021 bagi mengimbangi kelewatan.

Bagaimanapun, dalam laporan PAC itu, Khairy berkata, Jemaah Menteri bersetuju membayar harga premium bagi mempercepatkan penghantaran vaksin.


Kes rasuah Zahid: 23 September keputusan bebas atau bela diri

Mahkamah Tinggi Shah Alam menetapkan 23 September untuk membuat keputusan sama ada akan membebaskan atau memanggil Presiden UMNO Datuk Seri Ahmad Zahid Hamidi membela diri berhubung 33 pertuduhan rasuah menerima S$13.56 juta daripada Ultra Kirana Sdn Bhd (UKSB) untuk memudahkan sistem visa asing syarikat dan perkhidmatan sehenti di China.

Bekas Timbalan Perdana Menteri itu juga dibicarakan atas tujuh pertuduhan rasuah lain atas kapasitinya sebagai Menteri Dalam Negeri ketika itu, di mana dia didakwa memperoleh sendiri rasuah dalam mata wang berbeza yang terdiri daripada S$1.15 juta, RM3 juta, €15,000 dan AS$15,000 daripada UKSB .

Hakim Datuk Mohd Yazid Mustafa menetapkan tarikh itu selepas mendengar hujahan lisan daripada pihak pendakwaan dan pembelaan berhubung kes itu.

Mohd Yazid mengarahkan kedua-dua pihak memfailkan nota daripada penghujahan lisan lima hari mereka pada 13 September, dan hakim akan memutuskan sama ada terdapat kes prima facie atau sama ada Zahid mempunyai kes untuk dijawab berhubung semua 40 pertuduhan rasuah terhadapnya pada 23 September.

Perbicaraan kedua Zahid bermula pada 24 Mei 2021 dengan 19 saksi pendakwaan memberi keterangan.

Zahid diwakili peguam Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pendakwaan diketuai Timbalan Pendakwa Raya Datuk Raja Rozela Raja Toran, dibantu Datuk Wan Shaharuddin Wan Ladin, Abdul Malik Ayob dan Zander Lim Wei Keong.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.

Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Pada 24 Januari lalu, Mahkamah Tinggi Kuala Lumpur pula memerintahkan Zahid membela diri terhadap 47 pertuduhan rasuah, pecah amanah dan pengubahan wang haram dana Yayasan Akalbudi, selepas Hakim Datuk Collin Lawrence Sequerah mendapati pihak pendakwaan berjaya membuktikan kes prima facie

Beliau memberi tiga pilihan terhadap Zahid untuk membela diri iaitu memberi keterangan secara bersumpah, berdiam diri atau memberi kenyataan tidak bersumpah dari tempat saksi tanpa pemeriksaan balas.

Hisyam Tehyang mewakili Zahid memberitahu mahkamah bahawa anak guamnya memilih untuk memberi keterangan secara bersumpah.

Dalam kes ini, Zahid, mengaku tidak bersalah terhadap 12 tuduhan pecah amanah, lapan tuduhan rasuah dan 27 tuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan pecah amanah, Zahid, didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Dia dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Tuduhan itu adalah mengikut Seksyen 409 Kanun Keseksaan yang membawa hukuman maksimum penjara 20 tahun dan sebatan dan boleh juga dikenakan denda, jika sabit kesalahan.

Bagi lapan tuduhan rasuah, Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Dia dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B)r Akta Suruhanjaya Pencegahan Rasuah Malaysia (SPRM) 2009 (Akta SPRM 2009) dan boleh dihukum di bawah Seksyen 24(1) akta sama.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini.


Lebih 9.04 juta terima dos penggalak

Kementerian Kesihatan (KKM) memaklumkan jumlah individu dewasa yang telah menerima dos penggalak, yang semakin terbukti mampu mengurangkan kemasukan ke hospital dan kematian akibat jangkitan Covid-19, meningkat melebihi 9 juta orang.

Menerusi kemas kini laman sesawang kendaliannya Covidnow pagi ini, KKM memaklumkan sehingga semalam seramai 9,043,384 individu atau 38.6 peratus populasi dewasa telah menerima suntikan dos itu.

Semalam, Menteri Kesihatan Khairy Jamaluddin berkata hasil daripada pemberian dos penggalak yang dipercepatkan, ditambah dengan prosedur operasi standard (SOP), kapasiti hospital kekal terkawal walaupun terdapat lonjakan kes import Omicron.

Mengambil contoh Sarawak, Khairy berkata negeri itu merekodkan kes harian melebihi 3,000 sebelum memulakan program suntikan dos penggalak pada Oktober lepas, namun kini kes harian sudah menurun kepada dua angka, dengan setiap penunjuk turun melebihi 90 peratus sejak September.

Sementara itu, KKM berkata secara keseluruhannya lebih 60.55 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan pada 24 Februari lalu hingga semalam.

Daripada jumlah itu, 25,674,070 individu atau 78.6 peratus daripada populasi Malaysia telah lengkap divaksinasi, manakala 26,042,410 individu atau 79.7 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Dalam tempoh sama, 97.8 peratus atau 22,901,050 individu dewasa telah melengkapkan suntikan dos masing-masing.

Manakala, 99.0 peratus atau 23,181,492 individu dewasa lagi menerima sekurang-kurangnya satu dos.

Sejak 8 September tahun lalu, seramai 5,633,938 remaja berusia 12 hingga 17 tahun telah menerima suntikan vaksin Covid-19.

Daripada jumlah itu 88.1 peratus atau 2,773,020 remaja telah lengkap divaksinasi, sementara 90.9 peratus atau 2,860,918 remaja lagi menerima sekurang-kurangnya satu dos.


Bersiap-sedia pembubaran Parlimen esok, kata Setiausaha Agung DAP

Spekulasi pembubaran Parlimen akan diumumkan esok semakin kuat dengan dijangka Perdana Menteri Datuk Seri Ismail Sabri Yaakob akan membuat sidang media khas esok.

Malah, Setiausaha Agung DAP, Anthony Loke Siew Fook dalam hantaran di akaun media sosialnya berkata esok Parlimen akan dibubarkan dan menggesa jentera parti bersiap-sedia untuk turun menghadapi pilihan raya umum ke-15 (PRU-15).

“Kini saya dalam perjalanan pulang ke KL untuk bersiap sedia dengan pembubaran Parlimen esok.

“Lawan tetap lawan! Lawan sampai menang!” kata Loke.

Terdahulu, laporan media juga melaporkan tiada jadual mesyuarat Kabinet pada minggu ini juga sudah dikosongkan, sekaligus memberi isyarat jelas PRU-15 akan berlangsung pada masa terdekat.

Media juga melaporkan Perdana Menteri Datuk Seri Ismail Sabri Yaakob [ada petang tadi dilaporkan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pertemuan dengan Yang di-Pertuan Agong itu tanpa disedari media yang seperti biasa akan menunggu di luar pintu pagar Istana Negara kerana kebanyakannya menumpukan kepada sambutan Maulidur Rasul peringkat kebangsaan di Pusat Dagangan Dunia Kuala Lumpur.

Memetik laporan, akhbar itu difahamkan perdana menteri permohonan untuk pertemuan itu telah diperkenan Yang di-Pertuan Agong bagi membubarkan Parlimen, sekali gus membolehkan Pilihan Raya Umum Ke-15 (PRU-15) diadakan.

“Pembubaran Parlimen mungkin seawal esok,” lapor NST memetik sumber sebagai berkata.

Difahamkan juga, Ismail Sabri akan menghantar Yang di-Pertuan Agong yang akan mengadakan lawatan khasnya ke United Kingdom mulai esok hingga 16 Oktober.

Lawatan khas baginda dan Raja Permaisuri Agong Tunku Hajah Azizah Aminah Maimunah Iskandariah ke London termasuk mengadakan pertemuan dengan Raja Charles III di Istana Buckingham pada 12 Oktober.

Terdahulu, MalayMail memetik sumber sebagai berkata UMNO akan mengadakan mesyuarat Majlis Tertinggi (MT) Khas malam esok (10 Oktober 2022), tatkala spekulasi bahawa Parlimen akan dibubarkan minggu depan semakin bertiup kencang.

“Malam esok, akan ada mesyuarat khas Majlis Tertinggi UMNO,” lapor MalayMail memetik sumber ketika dihubungi.

Pertemuan itu dijangka berlangsung selepas mesyuarat biro politik parti yang juga akan diadakan pada sebelah malam.


Polis Melaka kesan taktik baharu Macau Scam guna dokumen palsu

Polis Melaka mengesan penyebaran dokumen palsu iaitu ‘notis kehadiran suspek’ yang didakwa dikeluarkan Ibu Pejabat Kontinjen (IPK) itu yang meminta mangsa membantu siasatan polis berhubung kesalahan jenayah, yang dilakukan mangsa ‘Macau Scam’.

Ketua Jabatan Siasatan Jenayah Komersial (JSJK) Melaka Superintendan E Sundra Rajan berkata dokumen palsu yang kononnya ditandatangani Ketua Polis Melaka itu dikesan diterima mangsa berusia 24 tahun menerusi WhatsApp semalam.

Beliau berkata ‘notis kehadiran suspek’ yang diterima mangsa mendakwa mangsa disyaki terlibat dalam kes penyeludupan dadah, pengubahan wang haram serta menerima komisen sebanyak RM228,000, lapor Bernama.

“Menurut dokumen palsu itu, mangsa diminta memberi kerjasama dengan pihak Ibu Pejabat Polis Kontinjen (IPK) Melaka dalam masa dua jam selepas surat itu diterimanya dan waran tangkap ke atas mangsa akan dikeluarkan serta-merta jika mangsa tidak bekerjasama.

“Selain itu, dokumen itu turut mendakwa akaun bank mangsa akan dibekukan dalam tempoh 16 bulan serta mangsa juga perlu menjalani reman selama 45 hari,” katanya dalam satu kenyataan di sini hari ini.

Beliau berkata mangsa juga diingatkan tidak memberitahu orang lain berhubung dokumen yang diterimanya itu, namun mangsa telah berhubung dengan polis IPK Melaka untuk meminta pengesahan menerusi WhatsApp.

Katanya, siasatan polis mendapati dokumen palsu itu merupakan modus operandi baharu yang digunakan sindiket ‘Macau Scam’ untuk memperdaya dan menimbulkan ketakutan orang ramai agar mempercayai mereka terlibat dengan siasatan polis.

E. Sundra Rajan berkata mangsa yang terpedaya kemudiannya akan diarahkan memberi butiran akaun bank serta maklumat perbankan kepada sindiket sebelum pindahan wang daripada akaun mangsa dilakukan.

Justeru, beliau berkata orang ramai yang menerima dokumen palsu berkenaan diminta hadir ke balai polis berhampiran atau menghubungi CCID Scam Response Center menerusi talian 03-26101559/1599 untuk membuat pertanyaan atau pengesahan.

“Orang ramai diminta lebih berhati-hati dengan taktik terbaharu dan licik sindiket Macau Scam ini agar tidak menjadi mangsa,” katanya.


Amanah, DAP tidak boleh sekat kerjasama Anwar-Zahid: Abdullah Sani

Rundingan yang sedang berjalan antara Datuk Seri Anwar Ibrahim dengan Datuk Seri Ahmad Zahid Hamidi perlu diteruskan, malah DAP dan Amanah sekali pun tidak boleh menyekat usaha tersebut, kata Datuk Abdullah Sani.

Ahli Majlis Pimpinan Pusat PKR itu berkata gabungan Presiden PKR dan Presiden UMNO adalah mantap yang mampu menumbangkan kerajaan Perikatan Nasional (PN) yang dipimpin Perdana Menteri Tan Sri Muhyiddin Yassin.

“Apa lagi pilihan kita ada untuk kembalikan mandat rakyat? Gabungan ini mantap dan kukuh (Anwar-Zahid). Saya percaya,” katanya ketika dihubungi.

Jelasnya, rundingan kerjasama antara Anwar dan Zahid bukan satu isu besar kerana matlamat utama adalah untuk mendapatkan sokongan parti yang mahu bekerjasama, malah Bersatu juga sebelum ini bertanding atas tiket PKR.

“Sekarang masalahnya bukan ‘No Zahid’. Masalahnya siapa nak bersama kita dalam membentuk kerajaan? Jangan kita lupa gabungan dalam PH sesuatu ketika dulu termasuk Bersatu, kesemuanya bertanding atas tiket Keadilan,” katanya lagi.

Bagi mencapai kemenangan dalam pilihan raya umum nanti, Abdullah Sani berkata Amanah dan DAP perlu faham situasi dan rancangan yang sedang diatur oleh Anwar dalam bekerjasama dengan UMNO.

“Jadi, mereka (DAP dan Amanah) perlu faham tidak ada mana-mana sekatan pun yang boleh dibuat untuk mengembalikan mandat rakyat,” katanya.

Anwar hari ini juga dinamakan sebagai calon Perdana Menteri bagi blok pembangkang, Pakatan Harapan dan perkara tersebut dipersetujui oleh Amanah dan DAP dalam satu mesyuarat.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.

Beberapa pemimpin UMNO sudah mendesak supaya Zahid meletak jawatan dan gesaan supaya pemilihan parti disegerakan juga kuat kedengaran di kalangan akar umbi UMNO.


Mufti Perlis persoal keputusan ‘halal’ Tarekat Naqsyabandiah al-Aliyyah

Mufti Perlis Datuk Dr Mohd Asri Zainul Abidin mencadangkan satu wacana ilmiah diadakan berkaitan Tarekat Naqsyabandiyah al-Aliyyah Syeikh Nazim al-Haqqani supaya lebih difahami umat Islam di negara ini.

Mengulas isu membenarkan tarekat ini diamalkan di negara ini seperti diputuskan Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI) kali ke-117 pada tahun 2020, beliau berkata banyak video berkaitan Syeikh Nazim itu boleh disaksikan di internet serta dinilai.

“Untuk menghilangkan kekeliruan, saya mencadangkan satu wacana ilmiah terbuka dibuat tentang tarekat ini agar dapat disaksikan oleh rakyat.

“Jika mereka benar, pasti pengerusi muzakarah sekarang pun boleh mewakili mereka. Ramai yang bersedia untuk berdialog tentang tarekat ini,” katanya dalam satu kenyataan.

Semalam, Pengerusi Jawatankuasa MKI Datuk Wan Zahidi Wan Teh berkata tarekat itu dibenar diamalkan oleh pengikutnya selagi tidak bertentangan dengan akidah Ahli Sunnah Wal Jamaah dan syariah serta uruf setempat selepas kajian semula dibuat.

Oleh itu, keputusan terdahulu pada tahun 2000 berkaitan Tarekat Naqsyabandiah al-Aliyyah ini tidak lagi terpakai. Bagaimanapun, dalam melaksanakan keputusan ini, ia tertakluk kepada pihak berkuasa agama di setiap negeri,” katanya.

Sebelum ini, Muzakarah Jawatankuasa Fatwa MKI kali ke-48 pada 3 April 2000 memutuskan tarekat itu bertentangan dengan akidah Ahli Sunnah Wal Jamaah dan menyeleweng dari ajaran Islam.

Mengulas lanjut, Dr Mohd Asri berkata telah banyak kali cubaan untuk menghalalkan tarekat berkenaan gagal sehinggalah akhirnya hanya kerana satu kertas yang kabur kononnya menurut satu titah, maka ia diisytiharkan ‘halal’.

“Padahal perbincangan itu menyebut ‘hanya boleh diamalkan oleh pengikutnya dengan syarat jika tidak bercanggah…’. Hujahan panel JAKIM terdahulu yang begitu banyak tentang kesesatan tarekat ini masih belum dijawab.

“Sepatutnya, kenyataan “hanya boleh diamalkan jika tidak bercanggah…” yang dipersetujui bersama bukan lesen menghalalkan tarekat tersebut. Ini kerana kenyataan itu juga menyebut “mana-mana tarekat boleh diamalkan dengan syarat jika tidak bertentangan…”.

“Apakah ini bererti semua tarekat telah JAKIM halalkan? Pasti bukan itu maksudnya sepatutnya,” kata beliau lagi.

Dr Mohd Asri berkata kajian demi kajian panel JAKIM masa itu tetap membuktikan ia adalah tarekat yang menyeleweng.

“Tiba-tiba keputusan ketegasan JAKIM sebelum ini bagaikan sia-sia. Keputusan yang dahulu dibawa ke Majlis Raja-Raja. Apakah itu telah dimansukan?

“Kertas menghalalkan itu dibentangkan mutakhir ini kononnya atas titah satu negeri lalu terus dikatakan halal. Saya tidak pasti sejauh mana benar dakwaan itu. Saya bimbang, salahguna nama. Sebab peliknya, Jabatan Mufti negeri berkenaan sendiri tidak membenarkan tarekat tersebut.

“Satu lagi, jika tarekat ini tidak sesat, maka Jamaah al-Arqam yang kerajaan tangkap dan hapuskan dahulu juga hendaklah diisytiharkan tidak sesat. Dakwaan keduanya hampir sama.

“Akhirnya kita lihat, keputusan-keputusan sebegini ini lebih bersifat kehendak kumpulan bukan fakta,” katanya.


Ketagihan berbelanja tanda penyakit mental

Menjelang musim perayaan, kita sangat sinonim dengan ungkapan seperti ‘apa salahnya berbelanja lebih, Rayakan sebulan dan hanya setahun sekali.

Malah ada dalam kalangan pengguna menggunakan kesempatan ini untuk berlumba-lumba dengan rakan dan jiran bagi mempamerkan koleksi terbaru raya mereka.

Tahun ini puasa dan raya diraikan dengan pengeluaran one off Kumpulan Wang Simpanan Pekerja (KWSP) berjumlah maksimum RM10 ribu. Persoalannya adakah orang ramai benar-benar menggunakannya untuk tuntutan keperluan atau berbelanja besar untuk meraikan Aidilfitri?

Sekiranya jawapan anda ingin menghabiskan wang kecemasan KWSP untuk perbelanjaan semata-mata, ia berkemungkinan petanda anda berdepan masalah mental.

Kaunselor Berdaftar Penyelaras Pusat Kaunseling Selangor, Rinatho Nunchi berkata, ketagihan membeli-belah dikategorikan sebagai salah satu masalah kesihatan mental (jika berlebihan daripada biasa) dan ia dinamakan sebagai Buying-Shopping Disorder (BDS).

Katanya berdasarkan kajian dilakukan pakar antaranya Dr. Astrid Muller, kajian mendedahkan individu dengan simptom kerisauan (anxiety) dan tekanan (depression) cenderung untuk mengalami masalah BSD, jika tidak dikawal dengan lebih awal dan berkesan.

“BSD merupakan salah satu gangguan kawalan impuls yang boleh menyebabkan masalah kesihatan mental yang serius jika tidak ditangani dengan berkesan.

“Sudah tentu apabila perlakuan ini tidak dikawal, ia akan mendatangkan masalah dalam kehidupan harian individu. Malah ia mungkin akan mencetuskan masalah perhubungan dengan individu terdekat dengannya,” katanya.

Ketagihan berbelanja di luar kemampuan memberikan impak lebih teruk khususnya berkaitan dengan pengurusan kewangan.

Ia turut mendedahkan risiko kemurungan lantaran pengurusan kewangan yang tidak teratur, dengan kata lain kehabisan wang.

Rinatho berkata kemurungan itulah sebenarnya risiko yang boleh membawa kepada BSD seperti mana kajian yang dilakukan oleh Dr Astrid Muller dan rakan-rakannya.

Individu ada tanda BSD ini perlu mendapatkan khidmat daripada pakar bagi tujuan pengesahan dan rawatan susulan jika perlu.

Lebih daripada itu, kata Rinatho sebagai umat Islam, agama sememangnya telah mengajar umatnya untuk wasatiah atau bersederhana dalam segala aspek kehidupan.

Ia termasuklah juga daripada segi berbelanja lebih-lebih lagi dalam bulan Ramadan dan Aidilfitri bakal menjelang.

Rinatho menegaskan pengurusan perbelanjaan perlu mengambil kira kemampuan sebagaimana dituntut dalam agama.

“Setiap daripada kita perlu membuat senarai semak bagi tujuan kawalan perbelanjaan sama ada secara fizikal ataupun secara atas talian,” ujarnya.


UMNO enggan bekerjasama, PN rangka strategi sendiri hadapi PRN Melaka

Perikatan Nasional (PN) akan merangka strategi sendiri untuk menghadapi Pilihan Raya Negeri (PRN) Melaka setelah UMNO enggan bekerjasama dengan Bersatu bagi menghadapi PRN negeri itu.

Setiausaha Agung Bersatu, Datuk Seri Hamzah Zainuddin berkata, tindakan UMNO yang tidak mahu bekerjasama dengan PN termasuk PAS dalam Muafakat Nasional (MN) dalam PRN Melaka hanya akan memecah belahkan rakyat.

“Jika dia (UMNO) tidak mahu bekerjasama, maka sebagai Setiausaha Agung PN, kami akan melakukan mengikut strategi PN sendiri.

“Beliau (UMNO) tidak mahu untuk duduk (bersama PN), saya pulangkan perkara itu kepada pemimpin-pemimpin PN untuk duduk berbincang bagi menentukan masa depan rakyat terutamanya rakyat Melaka sendiri,” katanya, lapor Utusan Malaysia.

Hamzah yang juga Ahli Parlimen Larut berkata, rakyat tidak mahu melihat pemimpin parti politik yang hanya pandai bercakap hingga menyebabkan perpecahan.

Menurutnya, rakyat mahukan pemimpin yang sentiasa mahukan penyatuan dalam kalangan rakyat.

Katanya lagi, kini adalah masanya untuk rakyat menentukan masa depan kedudukan seorang pemimpin yang enggan bekerjasama dengan parti bangsa sendiri.

“Dalam soal ini rakyatlah yang akan menentukan kedudukan pemimpin seperti itu nanti,” katanya.

“Kalau seorang Presiden menganggap dirinya seorang pemimpin besar yang tidak mahu bekerjasama dengan bangsa sendiri, parti yang memperjuangkan nasib rakyat, maka terpulanglah kepada rakyat untuk menentukan masa depannya.

“Yang penting PN bersedia hadapi untuk memilih pemimpin yang penuh berintegriti,” katanya.

Sebelum ini, Presiden UMNO, Datuk Seri Ahmad Zahid Hamidi mengeluarkan kenyataan bahawa partinya tidak akan meneruskan kerjasama bersama PAS dan Bersatu.

Pengerusi Badan Perhubungan UMNO Melaka, Datuk Seri Ab Rauf Yusoh turut senada dengan Zahid dengan mengatakan parti itu akan kekal dengan pendirian yang pernah dikeluarkan Presiden UMNO.

DUN Melaka dibubarkan pada 4 Oktober lalu selepas Yang di-Pertua Negeri Melaka, Tun Mohd Ali Rustam bersetuju membuat keputusan itu, susulan Ketua Menteri, Datuk Seri Sulaiman Md Ali hilang majoriti apabila empat Ahli Dewan Undangan Negeri (ADUN) ketika itu menarik sokongan terhadap kerajaan negeri pimpinan UMNO.

Empat bekas ADUN itu adalah Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Radzi beri petua kepada timbalan menteri DAP jawab soalan Parlimen

Bekas Menteri Kanan Pendidikan, Datuk Dr Radzi Jidin memberi petua kepada menteri dan timbalan menteri kerajaan Pakatan Harapan-Barisan Nasional (PH-BN) supaya menyediakan jawapan di dalam Parlimen sehingga soalan ke 20 hingga 25.

Beliau memberi petua itu susulan kejadian memalukan di Dewan Rakyat apabila Timbalan Menteri Pendidikan, Lim Hui Ying gagal menjawab soalan di Dewan Rakyat, sehingga memalukan kerajaan campuran PH-BN.

Timbalan Menteri DAP itu sepatutnya lebih bertanggungjawab dan bersedia untuk menjawab soalan di Dewan Rakyat tetapi sebaliknya tidak mempunyai jawapan kepada soalan yang ditanyakan Ahli Parlimen Perikatan Nasional (PN) Pengkalan Chepa, Datuk Ahmad Marzuk Shaary.

Ahmad Marzuk berkata lebih baik Hui Ying meletak jawatan kerana gagal menjalankan tanggungjawab sebagai wakil rakyat kerana tidak memjawab kepada soalan dikemukakannya berkaitan isu peruntukan dan mekanisme pemantauan Rancangan Makanan Tambahan (RMT).

Mengulas lanjut, Radzi berkata beliau juga terkejut dengan kejadian itu kerana buat pertama kali dalam sejarah menteri atau dalam kes itu, timbalan menteri pendidikan memberi jawapan mengatakan bahawa tidak ada jawapan bersama dengan beliau.

“(Itu) soalan baru soalan 16… (jadi) mungkin petualah untuk saya kongsikan dengan sahabat menteri dan timbalan menteri di Kementerian Pendidikan.

“Biasanya kita sediakan jawapan sehingga soalan nombor 20 atau 25. Itu memang saya kena pastikan bahawa soalan sehingga 20 hingga 25… jawapannya ada di tangan.

“Kalau tak ada pun, paling-paling tidak pun dalam WhatsApp group. Ada WhatsApp group kan? Dalam WhatsApp group tu share je dalam tu. Jadi soalan sampai nombor 25 ke kalau apa-apa perlu kita boleh rujuk,” katanya dalam kenyataan mengulas kejadian itu.

Radzi yang juga Ahli Parlimen PN Putrajaya tindakan sedemikian perlu diambil kerana kadang kala di Parlimen ada kementerian yang menjawab panjang lebar dan ada yang jawapannya singkat sahaja.

“Tapi ini adalah petua lah … tak boleh ambil risiko kata (soalan) naik sampai soalan 13… ia boleh naik hingga soalan 18 atau 20 bergantung kepada keadaan. Jadi apa yang paling penting menteri perlu memainkan peranan mengambil tanggungjawab memastikan supaya ada persediaan dibuat.

“Saya dulu pun kadang-kadang bila timbalan menteri menjawab kita dan sediakan, pastikan duduk dalam dewan sehingga soalan 20 hingga 25. macam itu sahaja,” katanya.

Susulan kejadian memalukan kerajaan PH-BN itu, MCA yang turut menjadi anggota komponen kerajaan membidas timbalan menteri itu yang juga anak kepada veteran DAP, Lim Kit Siang dan saudara kepada Pengerusi DAP, Lim Guan Eng.

Timbalan Presiden MCA, Datuk Mah Hang Soon dan Setiausaha Agung Pemuda, Daniel Wa Wai How menyerang dan menyindir Hui Ying dengan menyamakan prestasi Parlimennya dengan “seorang pelajar yang datang ke sekolah untuk peperiksaan lisan dan mengakui mereka tidak membuat kerja rumah”.


Taktik penipuan perdaya mangsa tawar Skim Bantuan Khas Covid-19

Tiga lelaki menjadi mangsa dipercayai modus operandi terbaharu penipuan yang menawarkan Skim Bantuan Khas Covid-19, hujung bulan lepas.

Ketua Polis Kuala Lumpur Datuk Azmi Abu Kassim berkata kesemua mangsa berumur antara 26 hingga 48 tahun menerima khidmat pesanan ringkas menawarkan bantuan khas berjumlah RM500 yang akan dikreditkan ke dalam akaun mereka selepas mengisi butiran peribadi melalui pautan diberikan, lapor Bernama.

“Bagaimanapun, setelah mangsa mengisi kesemua butiran yang diperlukan, mereka mendapati baki (wang) dalam akaun masing-masing berkurangan. Kerugian dicatatkan kesemua mangsa berjumlah RM4,550,” katanya dalam satu kenyataan hari ini.

Katanya Jabatan Siasatan Jenayah Komersial Bukit Aman menerima laporan daripada ketiga-tiga mangsa berhubung kejadian itu dari 28 hingga 30 Julai lepas dan kes disiasat di bawah Seksyen 420 Kanun Keseksaan kerana menipu.

Azmi berkata Kementerian Kesihatan juga telah memaklumkan bahawa ia tidak pernah menghantar sebarang pesanan berkaitan pemberian bantuan kewangan berkenaan.

Sehubungan itu, orang ramai dinasihatkan melayari Twitter MySejahtera untuk mendapatkan pengesahan berkenaan skim bantuan berkenaan atau membuat semakan terus dengan kementerian atau agensi bertanggungjawab.

“Bagi mengelakkan ditipu, orang ramai diingatkan supaya tidak sewenang-wenangnya memuat turun pautan yang tidak diketahui kesahihannya serta jangan sesekali mendedahkan butiran peribadi kepada pihak ketiga,” katanya.

Sementara itu, di Petaling Jaya seorang Eksekutif Akaun wanita rugi RM428,000 selepas menjadi mangsa “Love Scam” lelaki tempatan yang mengaku bekerja sebagai jurutera petroleum dan pemilik sebuah syarikat di Singapura.

Ketua Polis Daerah Petaling Jaya ACP Mohamad Fakhrudin Abdul Hamid berkata mangsa berusia 41 tahun berkenalan dengan suspek pada Ogos 2021 menerusi Facebook sebelum meneruskan perbualan di aplikasi WhatsApp dengan suspek menggunakan nombor telefon antarabangsa.

“Pada Oktober tahun lepas, mangsa diperdaya kononnya syarikat suspek mengalami masalah kewangan sebelum memindahkan RM5,000 ke akaun dipercayai milik peguam suspek.

Sepanjang berhubungan, mangsa telah membuat 47 transaksi ke empat akaun bank berbeza sebelum sedar telah ditipu dan memaklumkan perkara itu kepada keluarganya. Mangsa membuat laporan polis semalam,” katanya dalam satu kenyataan hari ini.

Mohamad Fakhrudin berkata orang ramai dinasihatkan supaya berhati-hati dengan setiap perkenalan dalam talian dan tidak terpedaya dengan janji-janji manis “sahabat alam maya”.


Sanusi dakwa sudah tahu cubaan jatuhkannya 6 bulan lalu

Menteri Besar Kedah, Datuk Seri Muhammad Sanusi Md Nor mendakwa sudah mengetahui cubaan untuk menjatuhkannya sejak enam bulan lalu.

Menurutnya, perkara itu juga telah dimaklumkan kepada Sultan Kedah, Sultan Sallehuddin Sultan Badlishah.

“Plot untuk tangkap (sanusi) telah diset enam bulan lepas. Enam bulan dah saya tahu mereka nak tangkap saya. Yang penting, tangkap, gari, jatuhkan moral, hilang kredibiliti. Lepas itu dia (Sanusi) ceramah apa, orang tak pakai (terima) dah kerana telah dimalukan dengan tangkapan.

“Saya jalan macam biasa. Tiada masalah apa. Sampailah dibubarkan DUN Kedah ini, kita jadi caretaker government, mereka masih menjadi kerajaan Pusat nampak mereka semakin hari semakin galak, semakin ganas.

“Saya mengadap Tuanku, saya maklumkan. Ada usaha-usaha ini (jatuhkannya) nak buat dekat patik. Tuanku kata kalau tahu awal, mai habaq(beritahu) kat (pada) saya. Pukul 3 pagi (ditangkap) nak habaq (beritahu) kat (pada) siapa?,” katanya.

Beliau berkata demikian pada program Ceramah Gelombang Perikatan Nasional (PN) di Kuala Ketil, Kedah, malam ni.

Sebelum ini kecoh apabila beliau ditahan polis di sebuah hotel pada jam 3 pagi sebelum didakwa di Mahkamah Sesyen Selayang dengan dua pertuduhan berkait 3R (kaum, agama dan institusi raja) di bawah Akta Hasutan.

Tindakan itu menimbulkan kemarahan penyokongnya malah ramai pemimpin termasuk dari parti kerajaan yang menyifatkan tangkapan tersebut tidak wajar.

Namun menurut Ketua Polis Negara, Tan Sri Razaruddin Husain@Abd Rashid berkata tangkapan itu dibuat susulan panggilan telefon polis ditolak oleh pihak Muhammad Sanusi yang kemudiannya dinafikan Ketua Pengarah Pilihan Raya PN itu.

Sementara itu, Muhammad Sanusi yang juga ADUN Jeneri berkata kerajaan hari ini menyerang Kedah tanpa henti untuk ‘merampasnya’ dari PN bagi mengelakkan perancangan pentadbirannya di negeri jelapang padi itu berjaya dilaksanakan.

“Kerajaan hari ini sudah tiada keupayaan untuk diberi kepercayaan tapi dia mari(datang) hari-hari, pakat mari serang Kedah, nak ambil Kedah. Sebab apa dia nak ambil Kedah?

“Kalau dia tak ambil Kedah, kita berjaya laksanakan apa yang telah kita rancang…sekurang-kurangnya ada 10 perkara besar akan berlaku di Kedah dalam Perikatan Nasional ini selepas pilihan raya akan datang.

“Selepas itu, tidak ada lagi parti yang boleh mari ambil Kedah ini. Mu marilah siapa pun,” katanya.

Setakat ini projek pembinaan Lapangan Terbang Antarabangsa Kulim (KXP) masih belum mendapat kelulusan Persekutuan meski semua urusan teknikal sudah lama selesai.

Malah sehingga kini, Perdana Menteri, Datuk Seri Anwar Ibrahim masih enggan bertemu Muhammad Sanusi yang mahu menerangkan kepadanya berkait projek tersebut yang bakal memanfaatkan penduduk di negeri itu.


Pemansuhan UPSR muktamad

Keputusan Kementerian Pendidikan untuk memansuhkan Ujian Pencapaian Sekolah rendah (UPSR) adalah muktamad walaupun ada desakan daripada ibu bapa supaya peperiksaan itu dilaksanakan semula.

Timbalan Menteri Pendidikan Datuk Mohamad Alamin dilaporkan berkata langkah itu bertujuan memastikan fokus murid pada peringkat sekolah rendah tidak terlalu berorientasikan peperiksaan.

“Sebelum dimansuhkan, pihak kementerian sudah pun memberi penjelasan berkali-kali kepada guru selain menerusi sesi libat urus dengan masyarakat,” katanya kepada media selepas merasmikan Penutupan Program Pegawai Integriti Bertauliah Siri 31 Bilangan 3 melibatkan 57 peserta dari pelbagai jabatan di kementerian tersebut di Putrajaya, hari ini.

Semalam, media melaporkan semakin ramai ibu bapa yang menuntut agar UPSR dikembalikan kerana banyak kelemahan dalam kaedah Pentaksiran Bilik Darjah (PBD).

Gesaan itu turut disokong seorang pakar pendidikan, Dr Anuar Ahmad yang mendedahkan sistem penilaian baharu tersebut belum sesuai dilaksanakan dan menjejaskan prestasi murid, lapor Utusan.

Tahun lalu, Menteri Kanan Pendidikan Datuk Dr Radzi Jidin mengumumkan pembatalan UPSR dan Pentaksiran Tingkatan 3.

UPSR mula diperkenalkan pada 1988 lalu bagi menggantikan Penilaian Darjah Lima, namun pada 2010, cadangan pemansuhan UPSR telah pun dirancang untuk diambil alih menerusi PBD.

Mengulas lanjut, Mohamad berkata, kaedah baharu sebenarnya lebih inklusif selain amat holistik dan bukan lagi dinilai berdasarkan hasil gred keputusan peperiksaan semata-mata, tetapi melahirkan modal insan yang bukan cemerlang akademik sahaja sehingga hanya tumpu belajar untuk lulus peperiksaan.

Tambahan pula, kaedah itu yang merupakan sebahagian Pentaksiran Berasaskan Sekolah (PBS) sudah pun dibuat secara berperingkat sejak 2011 selaras Falsafah Pendidikan Negara.

Justeru, beliau yakin, sistem penilaian baharu adalah lebih bersifat menyeluruh dan bukan lagi mentaksir sifat kejayaan murid diukur dengan jumlah A yang diperoleh ketika ujian bertulis.

Langkah pemansuhan UPSR ujarnya, bukan dibuat terburu-buru dan pihak kementerian turut menerima maklum balas banyak pihak berkepentingan sebelum keputusan dimuktamadkan.

Sehubungan itu, beliau memberi jaminan, pihak kementerian bersedia melakukan sebarang penambahbaikan untuk memastikan segala aspek kelemahan dalam PBD sentiasa diperbaiki.


Suspek samun RM1 juta ditahan

Polis Kelantan menahan dua individu bagi membantu siasatan kes rompakan wang tunai bernilai RM1 juta serta barangan kemas di sebuah kedai pajak gadai di Pasir Mas, dekat sini, yang berlaku Khamis (5 Mei) lepas.

Pemangku Ketua Polis Kelantan Datuk Muhammad Zaki Harun berkata lelaki dan wanita warga tempatan berusia 30-an itu ditahan sehari selepas kejadian (6 Mei) dan kini direman hingga 12 Mei ini.

Beliau berkata pihaknya masih mencari bukti-bukti baharu bagi membantu siasatan selain turut memerlukan saksi lain tampil untuk memberi maklumat, lapor Bernama.

“Kita masih mencari bukti-bukti baharu dan dalam kes ini beberapa kenyataan yang telah dibuat oleh saksi sebelum ini kita perlu sahkan memandangkan pada peringkat awal terdapat pencanggahan maklumat.

“Setakat ini, kita sedang menunggu keputusan daripada bahagian forensik membabitkan bukti-bukti yang ada dan setakat ini ia masih dalam tindakan makmal, kita jangka kes ini dapat diselesaikan dalam masa terdekat,” katanya pada sidang media di sini, hari ini.

Terdahulu beliau menyaksikan majlis serah terima tugas Ketua Polis Daerah Tumpat antara Supt Tan Seng Lee yang memangku jawatan itu sebelum ini kepada pemangku ACP Amran Dolah.

Media sebelum ini melaporkan, polis memburu tiga lelaki disyaki terbabit rompakan wang tunai RM1 juta dan pelbagai barangan kemas di sebuah kedai pajak gadai.

Polis menerima laporan jam 4.45 petang hari berkenaan berhubung rompakan bersenjata di kedai Pajak Gadai Emas Aik Lee di Pasir Mas.

Dalam laporan itu mangsa mengadu didatangi tiga lelaki bertopeng dengan dua daripadanya menggunakan senjata menyerupai pistol dan seorang lagi memiliki pisau.


Akta MKN 2016: Mahkamah tolak saman pemula Anwar

Mahkamah Tinggi Kuala Lumpur menolak saman pemula difailkan Presiden PKR Datuk Seri Anwar Ibrahim bagi mencabar pelaksanaan Akta Majlis Keselamatan Negara 2016 (Akta MKN 2016).

Peguam J Leela, yang mewakili Anwar memaklumkan perkara itu kepada Bernama selepas pengurusan kes secara dalam talian di hadapan Hakim Datuk Ahmad Kamal Md Shahid hari ini yang turut disertai Peguam Kanan Persekutuan S Narkunavathy bertindak bagi pihak MKN dan kerajaan selaku defendan.

Leela berkata Hakim Ahmad Kamal menolak saman pemula itu tanpa perintah untuk kos berdasarkan keputusan Mahkamah Persekutuan yang memutuskan bahawa Akta MKN 2016 adalah sah dan berperlembagaan.

“Mahkamah Persekutuan pada 6 Ogos telah mengeluarkan perintah supaya kes saman itu dilupuskan di Mahkamah Tinggi dan berdasarkan perintah tersebut, Hakim Ahmad Kamal menolak saman pemula berkenaan,” kata peguam itu.

Dalam keputusan majoriti 5-2, Mahkamah Persekutuan memutuskan bahawa Akta MKN 2016 adalah sah dan berperlembagaan selepas menjawab persoalan perundangan mengenai keperlembagaan akta itu yang dibangkitkan Anwar berkaitan saman pemula tersebut.

Persoalan perundangan itu didengar semula selepas Mahkamah Persekutuan pada 10 September tahun lalu membenarkan permohonan Anwar untuk mengetepikan satu keputusan majoriti pada 11 Februari yang enggan menjawab persoalan Perlembagaan berhubung kesahan akta berkenaan.

Pada 11 Februari tahun lalu, Mahkamah Persekutuan dalam keputusan majoriti 5-2 enggan menjawab persoalan perlembagaan yang dibangkitkan Anwar mengenai MKN.

Anwar memfailkan saman pemula pada 2016 untuk mencabar perlembagaan MKN, dengan mendakwa pelaksanaannya tidak berperlembagaan dan menamakan MKN dan kerajaan sebagai defendan.

Pada 14 Mac 2019, Mahkamah Tinggi di sini membenarkan permohonan Anwar mengikut Seksyen 84 Akta Mahkamah Kehakiman 1964 untuk merujuk perkara itu ke Mahkamah Persekutuan bagi menentukan empat persoalan Perlembagaan.


PN ada kelebihan jika Baddrol jadi calon pada PRN: Wan Fayhsal

Jika spekulasi bekas pemain bola sepak kebangsaan, Baddrol Bakhtiar menjadi calon Perikatan Nasional (PN) menjadi kenyataan, ia akan memberi kelebihan kepada gabungan itu.

Timbalan Ketua Pemuda PN, Wan Ahmad Fayhsal Wan Ahmad Kamal mengalu-alukan jika Baddrol dicalonkan kerana ia akan dapat menarik pengundi muda untuk menyokong gabungan itu pada PRN 12 Ogos depan.

“Saya tidak tahu mengenai hal berkenaan kerana tidak terlibat dengan jawatankuasa pemilihan calon.

“Kalau betul dia (Baddrol) menjadi calon, ia satu merupakan satu pemilihan yang baik kerana ada pengaruh dan boleh menarik anak muda terutamanya di Kedah,” katanya menurut laporan Sinar Harian.

Malah, Wan Ahmad Fayhsal berkata, jika perkara itu telah diputuskan oleh pimpinan, ia bukanlah satu tindakan yang merugikan sebaliknya menjadi kelebihan buat PN di Kedah.

Sebelum ini, khabar angin mendakwa Baddrol berkemungkinan besar akan diumum sebagai calon PRN atas tiket PN di Kedah.

Spekulasi itu hangat diperkatakan apabila Sabah FC mengumumkan Baddrol,35, akan meninggalkan pasukan itu, namun tidak memaklumkan secara terperinci.

Setakat ini belum ada pengumuman rasmi mengenai hala tuju bekas pemain kebangsaan itu dan penyokong juga turut tertanya-tanya sama ada benar Baddrol bakal menjadi calon PRN nanti.


Pengundi baharu tak ikut aktiviti kempen tapi akan keluar mengundi, kata PAS

Kajian terbaharu yang dijalankan PAS mendapati majoriti pengundi baharu khususnya golongan muda tidak berminat untuk mengikuti aktiviti kempen parti politik, kata Datuk Seri Dr Ahmad Samsuri Mokhtar.

Samsuri yang juga Naib Presiden PAS itu berkata walaupun pengundi baharu tidak mengikuti program ceramah atau berkempen, namun hasil kajian dijalankan mendapati rata-ratanya akan keluar untuk mengundi pada Pilihan Raya Umum Ke-15 (PRU-15), 19 November nanti.

“Hasil kajian itu juga, kita mendapati lebih 60 peratus pengundi baharu mahu menunaikan kewajipan mereka sebagai pengundi sahaja dan tidak mahu membabitkan diri dengan sebarang aktiviti ceramah atau kempen,” katanya dipetik laporan BH.

Samsuri berkata kajian tersebut dijalankan sejak dua bulan lalu dan PAS perlu mengambil pendekatan yang lebih mesra dengan kelompok pengundi baharu tersebut.

“Jadi, kita mahu parti berkempen cara betul terhadap pengundi baharu, tidak mengelirukan mereka ini dengan perkara tidak wajar dari segi berita palsu dan sebagainya,” katanya lagi.

Menurut Samsuri lagi, dua pertiga dalam kalangan mereka tidak mahu terbabit dalam apa jua bentuk kempen dan parti politik haruslah memberi maklumat serta kempen dengan cara yang betul kepada golongan ini.

Menurutnya, golongan ini mahu terbabit dalam sistem demokrasi sebagai salah seorang pengundi, tetapi sampai kepada salah satu proses demotrasi iaitu kempen pilihanraya dan perkara berkaitan dengan aktiviti pilihanraya, mereka tidak mahu terbabit.

“Kita dapati kesedaran politik dalam kalangan pengundi muda sangat tinggi dan mereka berasakan patut turut sama dalam membuat perubahan dalam kepimpinan negara.

“Pendidikan politik ini bukan satu perkara yang boleh dibiarkan mereka mendapat maklumat dengan sendiri saja, malah perlu diinstitusikan baru mereka menjadi pengundi bermaklumat,” katanya.


Fitnah projek RM2 bilion, Tuan Ibrahim hantar surat peguam kepada Rafizi

Menteri Alam Sekitar dan Air, Datuk Seri Tuan Ibrahim Tuan Man menuntut Timbalan Presiden PKR, Rafizi Ramli membuat permohonan maaf berkait tuduhan dilemparkan, Isnin lalu.

Tuan Ibrahim yang juga Timbalan Presiden PAS berkata pihaknya yakin tindakan Rafizi itu bertujuan untuk menjatuhkan reputasinya dan parti Islam itu.

“Saya telah meminta pihak firma Yusfarizal Aziz & Zaid untuk membuat tuntutan kepada Mohd Rafizi bin Ramli atas tuduhan dan penyataan fitnah terhadap saya pada 7 dan 9 November 2022.

“Saya yakin tindakan Mohd Rafizi bin Ramli adalah didorong oleh niat jahat dan hanya sekadar tindakan sensasi bagi menjatuhkan reputasi saya dan PAS terutama dalam tempoh kempen Pilihan Raya Umum ke-15 (PRU-15) yang sedang berlangsung sekarang.

“Saya juga percaya tindakan fitnah ini direncana untuk mengalih perhatian terhadap isu laporan kewangan dan saham Invoke yang kini sedang dipertikaikan oleh banyak pihak,” katanya dalam satu kenyataan, hari ini.

Selain itu, Rafizi juga dituntut membuat aku janji bertulis untuk berhenti menerbitkan atau mengeluarkan dalam apa cara sekalipun kenyataan serupa.

Malah melalui surat tuntutan itu, firma guaman mewakili Tuan Ibrahim mencadangkan Rafizi membayar satu jumlah ganti rugi terhadap anak guamnya itu.

Isnin lalu, Rafizi dalam satu sidang media menuntut penjelasan Tuan Ibrahim berhubung status projek kerja-kerja rancangan tebatan banjir Sungai Langat 2 bernilai RM2 bilion yang didakwa dalam proses mendapat kelulusan.

Rafizi mendakwa, berdasarkan sumber dalaman, kementerian diteraju Tuan Ibrahim itu sedang dalam proses untuk menganugerahkan tender tersebut secara rundingan terus kepada sebuah syarikat sedangkan ia tidak boleh dibuat oleh kerajaan sementara.

Bagaimanapun, Tuan Ibrahim dalam kenyataan balas pada Selasa memaklumkan, tiada sebarang rundingan mahupun perbincangan berlaku dalam tempoh kerajaan peralihan seperti didakwa.

Beliau menegaskan, tidak pernah meluluskan sebarang peruntukan mana-mana projek setelah Parlimen dibubarkan dan tiada mana-mana pihak yang datang berjumpanya bagi meminta kelulusan RM2 bilion itu.

Tuan Ibrahim juga menggesa Rafizi agar melaporkan kepada Suruhanjaya Pencegahan Rasuah Malaysia (SPRM) jika mempunyai bukti.


Pengacara popular didakwa khianat rosak palang pagar perumahan

Pengacara popular Awal Ashaari atau nama sebenarnya Ahmad Awaluddin Ashaari didakwa di Mahkamah Majistret Petaling Jaya hari ini atas pertuduhan melakukan khianat dengan merosakkan palang pagar pondok pengawal milik pengurusan sebuah perumahan di Damansara.

Ahmad Awaluddin, 41, mengaku tidak bersalah selepas pertuduhan terhadapnya dibacakan di hadapan Majistret Zhafran Rahim Hamzah, lapor Bernama.

“Saya mengaku tidak bersalah,” jawab Ahmad Awaluddin yang memakai kot biru gelap ketika ditanya pengakuannya.

Personaliti televisyen itu didakwa melakukan khianat dengan merosakkan palang pagar milik Pengurusan Challis Damansara yang nilai kerugian dianggarkan RM600, di pondok pengawal Challis Damansara, Jalan PJU 3/30, Sunway Damansara, pada 11.30 pagi, 16 April lepas.

Pertuduhan dikemukakan mengikut Seksyen 427 Kanun Keseksaan yang memperuntukkan hukuman penjara tidak kurang dari setahun dan tidak lebih dari lima tahun atau denda atau kedua-duanya, jika sabit kesalahan.

Timbalan Pendakwa Raya Mohamed Wafi Husain menawarkan jaminan RM5,000 dengan seorang penjamin.

Peguam Datuk M Reza Hassan dibantu Hamizah Sobree yang mewakili Ahmad Awaluddin memohon jaminan RM3,000 atas alasan pendapatan anak guamnya sebagai pengacara tidak konsisten.

“Anak guam saya menanggung isteri, dua anak serta ibu bapanya yang tua. Saya mohon jaminan yang ditawarkan oleh pendakwaan dikurangkan,” katanya.

Mahkamah membenarkan Ahmad Awaluddin diikat jamin RM2,000 dengan seorang penjamin dan menetapkan 15 Julai ini untuk sebutan kes.


Nilai ringgit kekal menyusut berbanding dolar pagi ini

Ringgit terus menyusut berbanding dolar AS pada pembukaan hari ini susulan kenyataan terbaharu pengerusi Rizab Persekutuan (Fed) Amerika Syarikat (AS) Jerome Powell berhubung langkah untuk mengawal inflasi di negara tersebut.

Inflasi AS kini meningkat pada kadar paling pantas dalam tempoh lebih 40 tahun, kata seorang peniaga.

Pada 9 pagi, mata wang tempatan susut kepada 4.6140/6155 berbanding dolar AS daripada penutupan semalam pada 4.6100/6120.

Pedagang ActivTrades Dyogenes Rodrigues Diniz menjelaskan salah satu cara paling berkesan untuk memerangi inflasi yang tinggi ialah menaikkan kadar faedah, yang boleh memberi kesan negatif kepada ekonomi.

“Dengan kadar faedah yang lebih tinggi, isi rumah dijangka berbelanja lebih sedikit, sekali gus mengurangkan pertumbuhan ekonomi,” katanya dalam nota hari ini.

Sementara itu, ringgit didagangkan lebih tinggi berbanding sekumpulan mata wang utama.

Ia meningkat lebih jauh berbanding euro kepada 4.4165/4180 daripada 4.4321/4340 pada penutup semalam, dan menambah nilai berbanding yen Jepun kepada 3.1876/1890 daripada 3.1925/1941 sebelumnya.

Mata wang tempatan itu juga meningkat berbanding dolar Singapura kepada 3.2031/2045 daripada 3.2099/2117 pada Selasa dan mengukuh berbanding pound Britain kepada 4.9328/9344 daripada 4.9770/9791.